**INDEX**

**TITOL I : FINALITAT, ÀMBIT D’APLICACIÓ I REFORMA LEGAL**

**TITOL II : NORMES SOBRE ORDENACIÓ DEL TRÀNSIT**

**CAPÍTOL I : Senyalització**

**CAPÍTOL II: Obstacles**

**CAPÍTOL III: Circulació de vianants**

**CAPÍTOL IV: Parada de vehicles**

**CAPÍTOL V: Estacionament de vehicles**

**CAPÍTOL VI: Retirada i immobilització de vehicles**

**CAPÍTOL VII: Normes generals de comportament dels conductors**

**CAPÍTOL VIII: Vehicles de mobilitat personal, cicles, bicicletes de pedals amb pedaleig assistit, patins, patinets i monopatins**

**CAPÍTOL IX: Zones de vianants**

**CAPÍTOL X: Càrrega i descàrrega de mercaderies**

**CAPÍTOL XI. Mesures generals de circulació**

**CAPÍTOL XII: Transport col·lectiu de viatgers**

**Secció primera: Transport escolar**

**Secció segona: Parada de transport públic de viatgers urbà**

**CAPÍTOL XIII: Usos restringits a la via pública**

**CAPÍTOL XIV: Circulació de vehicles pesants i de mercaderies perilloses**

**CAPÍTOL XV: Conducció sota els efectes de l’alcohol o altres substàncies**

**TÍTOL III: RÈGIM SANCIONADOR**

**CAPÍTOL I: Competència i normativa**

**CAPÍTOL II: Procediment sancionador**

**Disposició addicional primera**

**Disposició addicional segona**

**Disposició addicional tercera**

**Disposició derogatòria**

**Disposició final**

**Annex I. Planol àrea de vianants Zona Baixa Casc Antic del municipi de Sant Feliu de Guíxols.**

**Annex II. Catàleg d’infraccions de l’Ordenança Municipal de Circulació de l’Ajuntament de Sant Feliu de Guíxols**

**Annex III: Nivells de referència i circumstàncies de caràcter contaminant acústic que han de concórrer per declarar un vehicle de motor o ciclomotor no apte per circular.**

**Annex IV: Perímetre de l’àmbit format pel casc antic i l’eixample decimonònic a efecte de l’aplicació on estigui regulat en els articles de la present ordenança**

**TITOL I : FINALITAT, ÀMBIT D’APLICACIÓ I REFORMA LEGAL**

**Article 1. Objecte i àmbit**

1. L’objecte d’aquesta Ordenança és desplegar la competència municipal en matèria d’ordenació del trànsit de persones i de vehicles en les vies de la població de Sant Feliu de Guíxols en el marc de les normes autonòmiques i estatals i les directrius europees d’aplicació i amb els diferents àmbits competencials que s’atorguen als Ajuntaments en la Llei 7/85 de regulació de bases del Règim Local, Decret Legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya i Decret 179/95.

2. Aquesta Ordenança assumirà en el seu text legal les modificacions que les normes marc autonòmiques, estatals i directrius europees d’aplicació en matèria de trànsit i circulació de vehicles a motor, les quals seran adoptades pel ple municipal, d’aquest Ajuntament, com a pas previ a la seva inclusió en el present text legal, segons quedarà reflectit al quadre d’infraccions.

3. En concret, aquestes disposicions seran aplicables:

a) Als titular*s* de les vies públiques o privades, compreses en el primer paràgraf de l’apartat c) de l’article 1.2 del *Reial decret 1428/2003, de 21 de novembre, pel qual s'aprova el Reglament General de Circulació per a l'aplicació i desenvolupament del text articulat de la Llei sobre trànsit, circulació de vehicles a motor i seguretat viària, aprovat pel Reial decret legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària*, ja sigui en concepte de titulars, propietaris, conductors o ocupants de vehicles o en concepte de vianants, i tant si circulen individualment com en grup.

b) A totes aquelles persones físiques o jurídiques què, sense estar compreses en el paràgraf anterior, resultin afectades per aquests preceptes.

c) Als animals solts o en ramat, als seus propietaris i responsables, i als vehicles de qualsevol classe què, estàtics o en moviment, es trobin incorporats al trànsit en les vies compreses en l’apartat a) d’aquest número.

4. Als efectes d’aquesta Ordenança, els conceptes bàsics sobre vehicles, vies públiques i usuaris de les mateixes, s’entendran utilitzats en el sentit que per a cadascun d'ells està regulat, entre altres, al *Reial decret legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària, al Reial decret 1428/2003, de 21 de novembre, pel qual s'aprova el Reglament General de Circulació, al Reial decret 2822/1998, de 23 de desembre, pel qual s’aprova el Reglament General de Vehicles*, i a la normativa complementària.

5. Quan les circumstàncies ho requereixin, s’adaptaran les mesures especials de regulació i ordenació del trànsit, amb la prohibició o restricció de la circulació de vehicles, la canalització de les entrades o sortides de la ciutat per determinades vies, o la reordenació de l’estacionament i es farà compatible la seva distribució equitativa entre tots els usuaris.

6. Les normes d’aquesta Ordenança seran d’aplicació en totes les vies del terme municipal de Sant Feliu de Guíxols i les seves disposicions conformen els drets i deures dels vianants, dels conductors de vehicles que les lleis de trànsit determinen com a tals, tant de servei públic com particular, dels titulars de vehicles i de les activitats de transport i els titulars de les llicències de guals.

**TITOL II : NORMES SOBRE ORDENACIÓ DEL TRÀNSIT**

**CAPÍTOL I : Senyalització**

**Article 2. Règim dels senyals**

1. Els senyals preceptius col·locats a les entrades del terme municipal, regeixen en tot el seu àmbit territorial, llevat de la senyalització específica per un tram de via.

2. Els senyals que estan a les entrades de les zones de vianants o de circulació restringida regeixen en tota la zona afectada.

3. Els senyals i ordres dels Agents de la Policia Municipal, o d’altres agents de l’autoritat, prevaldran sobre qualsevol altre senyalització.

**Article 3. Protecció dels senyals**

1. Es requereix autorització municipal per col·locar, retirar, traslladar o ocultar la senyalització fixa o provisional següent: vertical, semàfors, horitzontal, d’obres i senyals i elements d’abalisament a la via pública.

2. Es prohibeix col·locar publicitat o una instal·lació anàloga a la senyalització esmentada en el punt anterior i al seu voltant.

3. Es prohibeix la col·locació de tendals, cartells, anuncis i instal·lacions en general, que impedeixen o dificultin als usuaris la normal visibilitat de la senyalització.

4. Es prohibeix qualsevol manipulació, modificació o ús indegut de la senyalització que la pugui deteriorar, induir a la confusió o reduir-ne la visibilitat o l’eficàcia.

5. Es prohibeix col·locar plaques, cartells, marques, anuncis i instal·lacions anàlogues que per les seves dimensions, disseny, color o contingut puguin distreure l’atenció dels conductors o enlluernin els usuaris de la via pública.

6. L’Ajuntament retirarà immediatament tota aquella senyalització que no estigui degudament autoritzada o no compleixi les normes en vigor o les condicions de l’autorització pel que fa a forma, dimensió, materials, missatge i condicions de la instal·lació. L’Ajuntament requerirà l’adaptació a la normativa en vigor de qualsevol senyalització instal·lada amb autorització municipal.

**Article 4. Llicència municipal**

En sol·licitar l’autorització per col·locar senyalització, la persona interessada ha de presentar per duplicat:

1. Plànol de situació de la zona a escala 1:2000 amb indicació de l’accés al local, finca, terreny o via particular i l’emplaçament dels senyals que es sol·liciten.

2. Plànol d’emplaçament de la senyalització sol·licitada a escala 1:500 amb indicació de la distància a la vorada i a la façana.

3. Per a cada senyal: nomenclatura, significat, dimensions, material de construcció i colors, de conformitat amb el catàleg oficial de senyals de circulació i marques viàries i el Reglament General de Circulació vigents. També s’han d’indicar les dimensions, materials de construcció i colors dels suports. Per als senyals d’indicació i plaques complementàries: croquis a escala dels senyals i els seus suports, on s’indiqui l’escriptura i els símbols.

4. Només s’autoritzaran els senyals d’indicació que siguin d’interès general.

5. L’autorització de senyals determinarà el tipus de senyalització, color, disseny, material de construcció, dimensions i el lloc i les condicions de la construcció.

6. Les prescripcions dels apartats anteriors estan subordinades o complementades al que disposen els plans especials d’ordenació de l’àmbit pel qual es demana el senyal.

**Article 5. Normes d’instal·lació**

Els senyals verticals autoritzats s’han d’instal·lar seguint les següents prescripcions:

1. El senyal no ha de dificultar el pas dels vianants per la vorera, ni el pas dels vehicles per la calçada.

2. La distància entre la vora exterior del senyal i el límit de la vorera ha de ser de 60 centímetres. 3. La vora inferior del senyal ha d’estar a una alçada de 2,20 metres sobre el nivell de la vorera. 4. No ha de contenir cap mena de publicitat.

5. Com a mínim, la distància entre el senyal i un semàfor ha de ser de 10 metres; entre el senyal i un pas de vianants, de 2 metres i entre el senyal i una cruïlla de 5 metres.

6. S’ha de garantir la visibilitat del senyal i de la senyalització instal·lada prèviament.

7. Els titulars d’una llicència de reserva d’espai temporal que hagin de prohibir l’estacionament han d’utilitzar els senyals homologats.

**Article 6. Senyalització en els accessos a espais privats**

L’Ajuntament podrà requerir als titulars d’espais privats que tinguin accés directe a la via pública i que siguin utilitzats per un nombre indeterminat d’usuaris per a la circulació de vehicles, que col·loquin els senyals de circulació adients per tal de garantir la seguretat a l’hora d’incorporar-se a la via pública.

**Article 7. Senyalització dels passos per a vianants**

1. Els passos per a vianants amb semàfors es podran senyalitzar horitzontalment amb dues ratlles blanques discontínues de 40 cm d’amplada cadascuna, disposades perpendicularment a l’eix de calçada, la separació de les quals depèn de les característiques del carrer i de la intensitat d’ús i amb una línia de detenció contínua de 40 cm d’amplada, separada 50 cm de la primera línia discontínua.

2. Els passos sense semàfors preferentment estaran senyalitzats horitzontalment mitjançant una sèrie de ratlles blanques de 50 cm cadascuna, disposades en bandes paral·leles a l’eix de la calçada, formant un conjunt transversal a aquesta, i amb una línia de detenció blanca contínua de 40 cm d’amplada. Aquesta senyalització es pot complementar amb els senyals verticals “P-20” i “S-13” sempre que l’amplada, les característiques i la intensitat d’ús del carrer ho permetin.

**Article 8. Senyalització dels canvis d’ordenació del trànsit**

1. Per raons de seguretat, d’ordre públic, d’emergència o per garantir la fluïdesa de la circulació, l’Ajuntament podrà modificar l’ordenació de la circulació. Amb aquest fi, podrà col·locar, retirar o anul·lar provisionalment els senyals que calgui, com també prendre les mesures preventives oportunes.

2. La Policia Local, per raons de seguretat o d’ordre públic, o bé per garantir la fluïdesa de la circulació, podrà modificar eventualment l’ordenació existent en aquells llocs on es produeixen grans concentracions de persones o vehicles i també en casos d’emergència i seguretat. Amb aquest fi, podrà col·locar o retirar provisionalment els senyals que calguin, com també prendre les oportunes mesures preventives.

3. La modificació, alteració o destrucció de les senyals col·locades a tal efecte tindran la consideració de infracció molt greu, sens perjudici que pugui incórrer en infracció penal en funció de la seva gravetat i afectació.

**CAPÍTOL II: Obstacles**

**Article 9. Definició i llicències**

1. En aquesta Ordenança, un obstacle és un element que ocupa la via i representa un ús comú especial de l’espai destinat al trànsit de vehicles i persones, sense ser un element estructural ni de mobiliari urbà.

2. Per ocupar les vies amb obstacles, cal obtenir prèviament una llicència municipal.

3. No es concedirà la llicència en les casos en què concorrin les circumstàncies següents:

a) Quan els obstacles dificultin greument la circulació, parada o estacionament de vehicles o el trànsit de vianants.

b) Quan la col·locació dels obstacles pugui deteriorar les vies.

4. Els obstacles autoritzats que destorben la circulació de vianants o vehicles s’han de protegir, senyalitzar i en hores nocturnes, il·luminar, per garantir la seguretat dels usuaris de la via pública.

5. Es responsabilitat del titular de l’autorització que les normes i obligacions definides a la corresponent llicència s’acompleixin i més especialment, en aquells supòsits definits en el punt 4 del present article.

**Article 10. Retirada d’obstacles**

1. Quan els obstacles col·locats a la via sense llicència municipal siguin susceptibles d’obtenir-la, l’Ajuntament requerirà a la persona interessada que la demani i si aquest no ho fa en el termini concedit, els retirarà.

2. Quan els obstacles col·locats a la via no puguin ser autoritzats, l’Ajuntament els podrà retirar d’immediat.

3. A més dels supòsits anteriors, l’Ajuntament podrà retirar els obstacles en les següents circumstàncies:

a) Quan s’hagin extingit les circumstàncies que van motivar l’autorització.

b) Quan s’ultrapassi el termini de l’autorització o no es compleixin les condicions que s’hi van fixar

c) Quan l’obstacle destorbi la circulació de vehicles o vianants o quan estigui lligat o encadenat a un element estructural o del mobiliari urbà de la via pública o a un element d’una façana.

4. Les despeses de la retirada seran a càrrec del causant del destorb.

5. En casos d’urgència o necessitat els agents de la Policia Local podran procedir a retirar d’ofici l’obstacle de la via pública quan aquests puguin comportar perill per a les persones o els béns. Els titulars estaran obligats a obeir els requeriments efectuats a tal efecte.

**CAPÍTOL III: Circulació de vianants**

**Article 11. Normes de comportament**

1. Els vianants han de transitar per les voreres, passeigs o llocs destinats preferentment per la seva dreta.

2. Els vianants han de creuar les calçades pels passos senyalitzats i, si no n’hi ha, pels extrems de les illes, perpendicularment a la calçada amb les precaucions necessàries, sense detenir-se ni entorpir el pas a altres usuaris.

3. Els vianants que utilitzin un pas de vianants amb semàfor han de respectar les seves fases. Si a més del semàfor, el pas està regulat per un agent de circulació han de complir les seves indicacions.

4. Els vianants no poden creuar les places o les rotondes per la calçada i han de respectar qualsevol senyalització que els afecti. Si les places o rotondes no estan habilitades per fer-ho, han de voltar-les.

**CAPÍTOL IV: Parada de vehicles**

**Article 12. Definició i normes generals de la parada**

1. En aquesta Ordenança, la parada és la immobilització voluntària d’un vehicle durant un temps inferior als dos minuts, per recollir o deixar persones, o carregar i descarregar coses.

2. La parada s’ha de fer seguint les següents normes:

a) El conductor ha de romandre dins o al costat del vehicle per poder-lo retirar quan calgui o se li requereixi.

b) En els carrers amb doble sentit de circulació el vehicle s’ha d’atansar a la vorada o calçada dreta i en les vies d’un sol sentit també pot fer-ho a l’esquerra.

c) Els passatgers han de baixar preferentment pel costat de la vorera. El conductor pot fer-ho per la calçada. En tot cas s’hauran d’adoptar les precaucions necessàries per no provocar una situació de perill per a la circulació.

d) Es pot parar sempre que no afecti greument la circulació, no ho impedeixi la senyalització corresponent o sigui un carril de circulació d’una via declarada d’atenció preferent. El vehicle s’ha d’aturar en l’indret que pertorbi menys la circulació. En els carrers amb xamfrà s’ha de fer dins dels seus límits sense excedir l’alineació de les vorades. S’exceptuen els supòsits de passatgers malalts o amb mobilitat reduïda, de prestació de serveis públics d’urgència, neteja, recollida d’escombraries i els taxis, sempre que sigui el temps imprescindible i que no tinguin cap altra alternativa possible.

e) En les vies sense vorera el vehicle s’ha d’aturar a un metre de la façana, un altre parament o zona de vianants i sense obstaculitzar a cap entrada o sortida d’emergència o d’accés a persones a un immoble.

3.- D’acord amb el previst a la Llei 13/2014, de 30 d’octubre, d’accessibilitat i al Decret 209/2023, de 28 de novembre, pel qual s’aprova el codi d’accessibilitat de Catalunya, on es regula la targeta d’estacionament i altres mesures adreçades a facilitar el desplaçament de les persones amb mobilitat reduïda, es permetrà que els vehicles que portin persones amb mobilitat reduïda puguin aturar-se, pel temps imprescindible per recollir o deixar persones o carregar i descarregar objectes a qualsevol lloc de la via pública, sempre que no impedeixi la circulació de vehicles o vianants.

**Article 13. Prohibició de parada**

13.1. Es prohibeix la parada:

13.1.1. En el lloc on ho prohibeix la senyalització:

a) Mitjançant un senyal vertical

b) Mitjançant una línia longitudinal contínua groga a la calçada al costat de la vorera.

c) Mitjançant altres sistemes de abalisament que siguin determinats per l’autoritat o els seus agents en aplicació de l’article 8 de la present Ordenança.

13.1.2. En les vies declarades d’atenció preferent, o amb una denominació d’igual caràcter, per Decret d’Alcaldia.

13.1.3. On es destorba greument la circulació dels vehicles, encara que sigui per un temps mínim. Aquesta infracció tindrà la consideració de greu.

13.1.4. On s’obliga els altres conductors a fer maniobres no reglamentàries o perilloses. Aquesta infracció tindrà la consideració de greu.

13.1.5. A les cruïlles i interseccions, excepte en les xamfrans autoritzats. Aquesta infracció es considerarà greu.

13.1.6. Als revolts, túnels i canvis de rasant de visibilitat reduïda. Aquesta infracció tindrà la consideració de greu.

13.1.7. En sentit contrari al que correspon al d’una via de sentit únic de circulació.

13.1.8. A la vora esquerra de la calçada, amb relació al sentit de la marxa del vehicle, en una via de doble sentit de circulació.

13.1.9. Als llocs on s’impedeix la visibilitat del trànsit o dels senyals als usuaris als quals afectin

13.1.10. A totes les zones senyalitzades o reservades pels següents:

a) parades per transport públic de viatgers

b) reserves per a taxis

c) persones de mobilitat reduïda

d) Policia i serveis de seguretat

e) ambulàncies i/o vehicles de servei d’urgència

f) Jutjats

g) altres vehicles determinats per senyal vertical específica

13.1.11. Als passos senyalitzats o adaptats per a vianants, persones amb mobilitat reduïda o ciclistes.

13.1.12. Al carril bici i carrils o parts de la via reservats exclusivament per a la circulació de determinats usuaris (BUS, TAXI, etc.)

13.1.13. Si destorba la circulació de vianants.

13.1.14. Damunt de voreres, passeigs i demès zones destinades al pas de vianants no expressament autoritzats.

13.1.15. En doble fila, encara que no destorbi la circulació.

13.1.16. A les zones senyalitzades com a reserva de càrrega i descàrrega de mercaderies, materials o coses. Com a norma general l’horari de prohibició de parada serà de dilluns a dissabte, ambdós inclosos, de 8.00h a 20.00h, excepte festius. No obstant, cada senyalització particular podrà establir un horari diferent per les circumstàncies concurrents.

13.2. Les limitacions de parada que s’estableixen no afectaran els següents vehicles:

Els serveis d’extinció d’incendis i salvament, els de policia, les ambulàncies i tots que siguin inherents a la prestació de serveis públics.

**CAPÍTOL V: Estacionament de vehicles**

**Article 14. Definició i normes generals de l’estacionament**

L’estacionament és la immobilització d’un vehicle que no es troba en situació de parada, ni detenció per emergència, ni per necessitats de la circulació, ni per complir algun precepte reglamentari.

L’estacionament de vehicles es regeix per les normes següents:

1. A falta de senyalització expressa, els vehicles han d’estacionar en fila en les carrers places i xamfrans, és a dir, paral·lelament a la vorada. En els estacionaments en bateria es tindrà cura de no afectar cap element del mobiliari urbà o element estructural de la via pública (arbres, fanals, bancs, contenidors, senyals, etc.).

2. El conductor ha de situar el vehicle de forma que permeti l’òptima utilització de l’espai disponible.

3. En els estacionaments amb senyalització o marques viàries de delimitació de places al paviment, els vehicles es col·locaran dins del perímetre marcat.

4. Els vehicles s’han de col·locar tan a prop de la vorada com sigui possible. En els estacionaments, cap element del vehicle podrà afectar ni la circulació de vianants per la vorera, ni elements del mobiliari urbà, ni elements estructurals de la via pública.

5. Els conductors han d’estacionar els seus vehicles de manera que no puguin posar-se en marxa ni desplaçar-se espontàniament, ni ser moguts per tercers i hauran de respondre per les infraccions comeses com a conseqüència de la remoció del vehicle per causa d’una immobilització incorrecta, a menys que el desplaçament s’hagi produït per violència manifesta.

6. Els vehicles dipositats en tallers mecànics de reparació o venda de vehicles, no podran romandre estacionats en la via pública.

7. Els establiments destinats a la compra o venta de vehicles, no podran estacionar els vehicles a la via pública a mode d’exposició, excepte els casos autoritzats expressament per l’autoritat municipal mitjançant llicència.

8. El darrer conductor del vehicle, i en el seu defecte el seu titular, serà el responsable de les infraccions que es puguin arribar a produir com a conseqüència d’un canvi de situació del vehicle, esdevingut per algunes de les causes que s’acaben d’esmentar, llevat que el desplaçament del vehicle per acció de tercers s’hagi produït per robatori o amb violència manifesta.

9. Cada dia que un vehicle romangui estacionat en lloc prohibit causa una infracció independent de la limitació establerta a l’article 29.

10. Els camions i furgonetes dels titulars de parades del mercat del diumenge, excepte el moment de la càrrega o descàrrega del gènere de la parada, hauran d’estacionar el vehicle...

11. Tot conductor resta obligat a obeir les ordres dels agents de la Policia Local, o altre cos policial, a retirar un vehicle incorrectament estacionat. La infracció a aquest precepte tindrà la consideració de greu.

12. La reiteració a desobeir les ordres dels agents de la Policia Local a retirar un vehicle estacionat, pot comportar la retirada del vehicle de la via pública, en les supòsits establerts a l’efecte a la present Ordenança.

**Article 15. Prohibició d’estacionament**

Es prohibeix l’estacionament:

1. En llocs on ho prohibeix la senyalització:

a) Mitjançant el senyal vertical corresponent (R-308).

b) Mitjançant una marca viària de color groc, línia longitudinal discontínua (M-7.7) al paviment al costat de la vorera, a la mateixa vorera o a la vorada.

c) Mitjançant marques viàries de color groc en forma de “zig-zag” (M-7.9).

d) Mitjançant altres sistemes d’abalisament que siguin determinats per l’autoritat o els seus agents en aplicació de l’article 8 de la present Ordenança.

2. On estigui prohibida la parada mitjançant la corresponent senyalització vertical o horitzontal: a) Mitjançant el senyal vertical corresponent (R-307).

b) Mitjançant una marca viària de color groc, línia contínua (M-7.8).

c) Mitjançant marca viària de color groc en forma de quadrícula (M-7.10).

d) Mitjançant altres sistemes de abalisament que siguin determinats per l’autoritat o els seus Agents en aplicació de l’article 8 de la present ordenança.

3. En aquells llocs on es destorbi la circulació d’altres vehicles.

4. On s’obligui els altres conductors a fer maniobres no reglamentàries o perilloses.

5. En doble fila, tant si és en paral·lel amb un altre vehicle, com si ho és amb un contenidor d’escombraries, de recollida selectiva, d’obres o similars; o al davant de tanques fixes, o altres senyals de balisa col·locats per garantir una mesura circulatòria o de seguretat.

6. Separat excessivament de la vorada o de la calçada. S’entendrà com excessiva la separació del vehicle de la vorera superior a 25 centímetres.

7. Estacionar en sentit contrari:

a) En sentit contrari al que correspon al d’una via de sentit únic de circulació.

b) A la vora esquerra de la calçada, amb relació al sentit de marxa del vehicle, en una via de doble sentit de circulació.

8. Als llocs on s’impedeixi la visibilitat del trànsit o dels seus senyals als usuaris als quals afectin.

9. A distància inferior de cinc metres de la cantonada d’una via o carrer quan destorbi la maniobra de girar a qualsevol tipus de vehicle, quan destorbi la visibilitat del trànsit, o quan impedeixi o dificulti el pas de vianants per creuar perpendicularment la calçada.

10. De manera que es destorbi la sortida d’altres vehicles reglamentàriament estacionats.

11. Als passos senyalitzats per a vianants, persones amb mobilitat reduïda o ciclistes.

12. Als passos adaptats per a vianants, persones amb mobilitat reduïda o ciclistes.

13. A les voreres, andanes, refugis, passeigs centrals o laterals, vorals i altres zones destinades al pas de vianants.

14. Dins els perímetres de les marques viàries amb franges obliqües, de color groc o blanc; tant si la ocupació és parcial com total.

15. A les parades de transport públic de viatgers i reserves per a taxis (BUS, TAXI).

16. A totes les zones senyalitzades o reservades d’estacionament pels següents:

a) persones amb mobilitat reduïda

b) Policia i serveis de seguretat

c) ambulàncies i/o vehicles de servei d’urgència

d) Jutjats

e) altres determinats vehicles per senyal vertical específica

17. A les zones senyalitzades com a reserva de càrrega i descàrrega de mercaderies, materials o coses, llevat dels vehicles autoritzats a utilitzar-les.

18. En els guals correctament senyalitzats i autoritzats, o al frontal quan existeixi senyalització complementària per tractar-se d’una via estreta i estigui degudament autoritzada i senyalitzada.

19. En un mateix lloc més de 72 hores consecutives, llevat de causa justificada.

20. A les entrades o sortides d’emergència o d’accés de persones a immobles.

21. Fora dels límits de les marques viàries de delimitació de les places en els estacionaments autoritzats.

22. En els carrers o vies sense mantenir una distància mínima d’un metre fins a la façana més propera, escala, paret de finca o zona de vianants.

23. A les zones que, eventualment, hagin de ser ocupades per a activitats autoritzades, o que hagin de ser objecte de reparació, senyalització o neteja. En aquests supòsits es comunicarà la prohibició a través dels mitjans de difusió oportuns, i a més es col·locaran senyals provisionals o altres sistemes de senyalització. Aquesta informació prèvia es farà amb 48 hores d’antelació, llevat de casos de justificada urgència.

24. En les cruïlles i interseccions, excepte en els xamfrans autoritzats.

25. En les proximitats o dins les places giratòries.

26. En els revolts, túnels i canvis de rasant de visibilitat reduïda.

27. Als carrils bici i carrils o parts de la via reservats exclusivament per a la circulació o el servei de determinats usuaris (BUS, TAXI, etc.).

28. De forma que dificulti greument les maniobres per retirar o dipositar els contenidors dels servei públic de recollida d’escombraries o elements anàlegs.

29. En els indrets senyalitzats a la calçada destinats a la col·locació de contenidors o hidrants.

30. Les limitacions d’estacionament que s’estableixen no afectaran els següents vehicles:

1. Els dels serveis d’extinció d’incendis i salvament, els de policia, les ambulàncies i tots aquells que siguin inherents a la prestació de serveis públics.

2. Els serveis d’extinció d’incendis, ambulàncies, salvament, i altres que per l’estacionament dels vehicles en servei oficial puguin ocasionar greus disfuncions en la circulació de vehicles, resten obligats a informar a la Policia Local. Així mateix, aquests resten sotmesos a les indicacions i ordres que per part dels agents de la Policia Local poguessin indicar en relació a l’estacionament dels vehicles esmentats. Aquesta infracció tindrà la consideració de greu.

**Article 16. Estacionament en relació a l’amplada del carrer.**

1. Als carrers amb capacitat màxima per a dues columnes de vehicles i d’amplada màxima autoritzada de 2,55 metres i de sentit únic de circulació, si no hi ha senyalització concreta que indiqui el contrari, els vehicles podran estacionar a la banda dreta de la via segons el sentit únic de circulació. Els vehicles que incompleixin aquest apartat incorreran en la infracció a l’article 15, apartat 3, d’aquesta Ordenança.

2. Als carrers amb capacitat màxima per a tres columnes de vehicles d’amplada màxima autoritzada de 2,55 metres i de circulació en doble sentit, es permetrà l’estacionament en la banda que determini l’autoritat municipal.

3. Als estacionaments amb alternança temporal a cada costat, el canvi s’haurà de fer com a màxim a les nou hores dels dies establerts, sempre que, en fer-ho, no es destorbi la circulació. Quan el dia del canvi sigui festiu, el trasllat s’ajornarà fins al primer dia laborable següent. No es podrà estacionar en cap dels dos costats fins que no es pugui fer al costat correcte sense entorpir el trànsit. Les senyals verticals corresponents a aquest precepte seran la (R-308.a, R-308.b, R-308.c i R-308.d)

**Article 17. Infracció per canvi de senyalització**

Si per l’incompliment de l’apartat 19 de l’article 15 d’aquesta Ordenança, el lloc on un vehicle està estacionat resulta afectat per un canvi de senyalització o per un altre tipus d’ordenació del trànsit, el titular del vehicle serà el responsable de la nova infracció.

**Article 18. Estacionament amb horari limitat, horaris i les seves zones**

1. Els estacionaments amb horari limitat anomenades zones blaves o verdes, o altres per les seves característiques d’anàleg funcionament, es regeixen per les prescripcions següents:

a) El conductor ha d’obtenir un comprovant horari i col·locar-lo en un lloc de la part interna del parabrisa que sigui visible des de l’exterior.

2. Altres zones d’estacionament amb horari limitat, es regiran per la seva pròpia normativa al respecte.

3. L’àmbit d’aplicació es circumscriu als vehicles estacionats a les zones de Sant Feliu de Guíxols senyalitzades com a estacionament limitat de zona blava.

4. Aquestes zones i els seus horaris seran regulats per Decret d’Alcaldia.

5. Queden expressament excloses les zones de carrega i descarrega que es senyalitzin en els carrers afectats per l’estacionament amb horari limitat.

6. No estaran subjectes al pagament d’aquestes zones els següents:

a) Els vehicles estacionats en zones reservades per la seva categoria o activitat.

b) Els vehicles autotaxis quan el conductor estigui present.

c) Els vehicles considerats en servei oficial amb el logotips corresponent o que disposin de targeta amb l’autorització.

d) Els vehicles destinats a l’assistència sanitària que pertanyin als centres hospitalaris, a la Seguretat Social o a la Creu Roja i les ambulàncies en general.

e) Els vehicles policials, dels Bombers o d’altre servei públic quan actuïn en exercici de les seves funcions.

f) Els vehicles que són propietat de persones amb mobilitat reduïda, quan disposin de la corresponent targeta.

g) Els vehicles autoritzats expressament per l’Ajuntament, els quals hauran de col·locar el carnet o senyal d’autorització en un punt visible del vehicle.

**Article 19. Infraccions en estacionaments amb horari limitat**

Constitueixen infraccions d’aquesta modalitat d’estacionament els fets següents:

1. La falta de comprovant horari o d’autorització, o no col·locar-los en un lloc visible. Llevat que el vehicle exhibeixi una targeta d’estacionament per a persones amb mobilitat reduïda expedides per l’Administració, i/o estigui autoritzat per les característiques pròpies de la limitació imposada a no residents, i en la resta de supòsits previstos a l’art. 18.6.

2. Sobrepassar el límit horari indicat en el comprovant, en un període de més de 60 minuts desprès d’haver obtingut l’usuari el rebut. Llevat que el vehicle exhibeixi una targeta d’estacionament per a persones amb mobilitat reduïda expedides per l’Administració i/o estigui autoritzat per les característiques pròpies de la limitació imposada a no residents.

3. Sobrepassar el límit horari indicat en el comprovant, fins a 60 minuts desprès d’haver obtingut l’usuari el rebut. Llevat que el vehicle exhibeixi una targeta d’estacionament per a persones amb disminució expedides per l’Administració i/o estigui autoritzat per les característiques pròpies de la limitació imposada a no residents.

4. Estacionar fora dels límits de les marques viàries, de color blau o verd, de delimitació de les places d’estacionament amb horari limitat, incomplint les característiques pròpies de l’estacionament limitat, imposades per les característiques del vehicle i/o residència.

5. El falsejament i/o la utilització indeguda dels documents que acrediten les autoritzacions. Pel cas de reincidència en la comissió d’infraccions, l’import de les sancions es duplicarà. A aquests efectes, es considerarà reincident l’usuari que, en un període de 30 dies naturals, hagi comès tres infraccions d les previstes al present article.

6. Estacionar un vehicle fora de la delimitació de la plaça d’estacionament en una zona correctament senyalitzada amb horari limitat.

**Article 20. Anul·lació de denúncies**

La denúncia formulada per no col·locar el comprovant en un lloc visible, o per sobrepassar el límit horari indicat en el comprovant o no col·locar cap tiquet, quedarà sense efecte en obtenir un comprovant d’anul·lació de denúncia en les màquines expenedores de tiquets. S’haurà de dur a terme l’anul·lació de la denúncia al mateix expenedor de tiquets de zona blava, mitjançant l’opció habilitada a tal efecte, dins de les 24 hores següents a l’hora que figura al paper deixat per el controlador de la zona blava. Un cop transcorreguda aquesta hora no serà possible adquirir aquest rebut d’anul·lació.

**Article 21. Estacionament de vehicles per a persones amb mobilitat reduïda**

1.- Els titulars de targetes d’estacionament per a persones amb mobilitat reduïda expedides per l’Administració poden estacionar a les places reservades per a ells. La targeta s’ha d’exhibir a la part frontal del parabrises de manera clarament visible.

2.- Si a prop de la destinació del conductor no hi ha cap tipus de zona reservada, es permet l’estacionament en aquells llocs on menys es destorbi la circulació.

3.- D’acord amb allò previst al Decret 209/2023, de 28 de novembre, del codi d’accessibilitat de Catalunya, sobre la targeta d’aparcament per a persones amb mobilitat reduïda i altres mesures adreçades a facilitar el desplaçament de les persones amb mobilitat reduïda, les persones titulars d’una targeta d’estacionament per a persones amb mobilitat reduïda, podran:

a) Estacionar a les places d'aparcament reservades per a persones amb mobilitat reduïda d'ús general situades a la via pública.

b) Estacionar a les zones d'aparcament amb horari limitat sense haver d'obtenir el comprovant de pagament.

c) Estacionar a les zones de càrrega i descàrrega pel temps imprescindible i fins a un màxim d'una hora dins de l'horari limitat en aquestes zones, amb indicació de l'hora d'arribada mitjançant col·locació de disc de control horari o indicació escrita de l’hora.

d) Aturar-se a qualsevol lloc de la via pública pel temps indispensable per recollir o deixar la persona amb mobilitat reduïda, sempre que no ocasioni perjudicis als vianants o al trànsit.

e) Circular i aturar-se amb el vehicle, el temps mínim imprescindible, a les àrees de vianants i a les àrees amb circulació restringida a residents, sempre que la seva destinació estigui a l'interior d'aquella àrea.

4.- D’acord amb allò previst a l’article 165.2 del Decret 209/2023, de 28 de novembre, del codi d’accessibilitat de Catalunya, en zones d'alta densitat de trànsit, a fi de garantir una rotació i gestió adequades dels vehicles amb targeta d'aparcament de les places reservades a persones de mobilitat reduïda d’ús general, i de les places zones d'aparcament amb horari limitat en les quals se’ls eximeix d’haver d'obtenir el comprovant de pagament, l’Ajuntament podrà establir en aquestes places d’estacionament un temps màxim d'estacionament no inferior a 5 hores per a les persones titulars d’aquestes targetes. Aquest límit de temps estarà clarament indicat en la retolació de la plaça o zona.

**22. Targeta d'aparcament de transport col·lectiu**

La targeta d'aparcament de transport col·lectiu permet estacionar els vehicles que en disposin, durant el temps imprescindible per recollir o deixar les persones amb discapacitat o dependència, a les zones d'estacionament amb horari limitat sense que s'hagi d'obtenir cap comprovant i en qualsevol lloc de la via pública, sempre que no limiti o impedeixi la circulació de vehicles o vianants.

**23. Condicions d'ús**

1.- Les persones titulars de la targeta d'aparcament per a persones amb mobilitat reduïda han de complir les condicions d'ús següents:

a) Utilitzar la targeta d'aparcament d'ús individual únicament quan el vehicle transporti la persona titular. La targeta és única, personal i intransferible de la persona amb discapacitat.

b) Utilitzar la targeta de transport col·lectiu únicament quan el vehicle transporti la persona amb discapacitat o dependència, i només és vàlida en el vehicle corresponent a la matrícula que figura a l'anvers de la targeta.

c) Col·locar la targeta al frontal del vehicle únicament quan el vehicle transporti la persona titular, de manera que l'anvers sigui visible, i mostrar-la a les autoritats competents que ho requereixin per al seu control.

d) Utilitzar sempre la targeta original. No són vàlides les reproduccions de la targeta original per mitjà de fotocòpies o qualsevol altre mètode.

e) En cas de canvi de localitat de residència, cal comunicar-ho a l’Ajuntament per tramitar el trasllat d’expedient el més aviat possible.

f) En cas de defunció o altres circumstàncies que en facin perdre el dret, cal lliurar la targeta a l’ens local responsable en un termini màxim de 30 dies.

g) En cas de pèrdua o robatori de la targeta, cal presentar denuncia el més aviat possible i comunicar-ho a l’ens local responsable, abans de sol·licitar una nova targeta.

h) Sol·licitar una única targeta d’una única modalitat.

i) Denunciar la pèrdua o sostracció de la targeta davant els cossos de seguretat corresponents.

2.- Es consideren infraccions lleus:

a) Titular d’una targeta d’estacionament per a persones amb discapacitat i mobilitat reduïda circulant amb fotocòpia de la targeta.

b) Titular d’una targeta d’estacionament per a persones amb discapacitat i mobilitat reduïda que no col·loca la targeta de forma visible al vehicle.

c) Estacionar un vehicle autoritzat en una zona reservada per vehicles determinats.

3.- Es consideren infraccions greus:

a) L’ús de la targeta quan el titular d’una targeta per persones amb discapacitat i mobilitat reduïda no es trasllada en el vehicle.

b) Ús de la targeta per persones amb discapacitat i mobilitat reduïda caducada.

c) No comunicar la defunció del titular i continuar utilitzant la targeta d’estacionament per persones amb discapacitat i mobilitat reduïda durant un període superior als 30 dies.

d) La manipulació, robatori i/o falsificació de la targeta per persones amb discapacitat i mobilitat reduïda.

4.- A fi de fer un ús racional de l'espai públic d'aparcament, les persones titulars d'una targeta d'aparcament han d'estacionar els seus vehicles, en primer lloc, a les places d'aparcament reservades per a persones amb discapacitat d'ús general; en segon lloc, a les zones d'estacionament amb horari limitat, i, per últim, a les zones de càrrega i descàrrega.

3.- La targeta d'aparcament per a persones amb discapacitat no permet estacionar en zones de vianants, en passos de vianants, als llocs i supòsits en què estigui prohibit parar, als llocs que obstrueixin guals o sortides d'emergència, en zones delimitades per raons de seguretat pública i en espais que redueixin carrils de circulació.

4.- L’ús per part de terceres persones de targetes d’estacionament per a persones amb mobilitat reduïda expedides per l’Administració, sense ser titulars de la mateixa, ni poder acreditar estar al servei de qui la posseeixi, tindrà el caràcter de infracció greu.

5.- Quan es detecti un ús fraudulent o indegut de les targetes d’aparcament de disminuïts al marge de la sanció econòmica regulada per aquesta Ordenança, es posarà en coneixement del Departament de Benestar Social de la Generalitat de Catalunya als efectes pertinents.

**Article 24. Estacionament de motocicletes, ciclomotors, bicicletes i vehicles de mobilitat personal**

1. Les motocicletes i els ciclomotors de dues rodes, s’han d’estacionar als llocs senyalitzats per a aquest fi. En el supòsit que no n’hi hagi a les rodalies, o que estiguin ocupats, poden estacionar a la calçada, en semi bateria, ocupant una amplada màxima d’un metre i mig, i sense impedir l’accés als vehicles immediats.

2. Els vehicles quadricicles i vehicles tipus quad no poden estacionar als llocs habilitats per a ciclomotors i motocicletes.

3. Es prohibeix l’estacionament i la parada de motocicletes i ciclomotors, vehicles de tres rodes, quadricicles i vehicles tipus quad en les voreres, passeig, places, rambles, vorals, refugis i altres espais destinats als vianants.

4. Queda prohibit lligar o encadenar les motocicletes o ciclomotors a cap element estructural de la via pública, ni al mobiliari urbà, ni a cap element d’una finca.

5. Les bicicletes, cicles i vehicles de mobilitat personal han d’estacionar als llocs degudament habilitats per aquest tipus de vehicles, sense que ho puguin fer a qualsevol lloc de la via o lligant el vehicle a algun element d’aquesta o mobiliari urbà. En el cas dels vehicles de mobilitat personal poden utilitzar les zones habilitades per l’estacionament de cicles i bicicletes, podent usar els mitjans necessaris per assegurar-los amb mecanismes mecànics o de qualsevol altre mena.

6. Les bicicletes o vehicles de mobilitat personal que es trobin lligats a elements estructurals de la via pública, mobiliari urbà o algun element d’una finca, en aplicació d’allò previst a l’article 7.c paràgraf segon del Reial decret legislatiu 6/2015, de 30 d’octubre, pel qual s’aprova el text refós de la Llei sobre trànsit, circulació de vehicles de motor i seguretat viària, podran ser retirats i dipositats al dipòsit municipal de vehicles. A aquests efectes, els agents de la Policia Local podran procedir a tallar el cadenat que els lliga a l’element estructural, sense que d’aquest fet se’n derivi cap responsabilitat per l’administració.

**Article 25. Estacionaments amb zones habilitades per la càrrega de vehicles elèctrics i híbrids amb possibilitat de càrrega elèctrica**

1.- L’ajuntament crearà unes zones d’estacionament destinades específicament a aquells vehicles elèctrics o híbrids que hagin de carregar la bateria del vehicle. Aquestes zones es podran crear tant en zones senyalitzades com a zona blava, en aparcaments municipals que disposin de punts de càrrega, així com en qualsevol altre zona d’estacionament que estigui específicament senyalitzada com a estacionament amb punt de càrrega per vehicles elèctrics.

2.- Aquestes zones només podran ser utilitzades per vehicles considerats elèctrics o híbrids amb possibilitat de càrrega elèctrica. L’ús d’aquestes zones és exclusivament pel temps imprescindible per carregar elèctricament els vehicles ressenyats. En cap cas, un vehicle elèctric o híbrid amb possibilitat de càrrega elèctrica, podrà utilitzar la zona d’estacionament sense realitzar la maniobra de càrrega elèctrica del vehicle.

3.- La resta de vehicles a motor tenen prohibit l’estacionament en aquestes zones, inclosos els vehicles per a persones amb mobilitat reduïda, els quals podran estacionar en totes aquelles zones que aquesta ordenança els habilita a fer-ho.

4.- Els vehicles elèctrics i híbrids amb possibilitat de càrrega elèctrica disposaran d’una bonificació de 2 hores d’estacionament gratuïtes, tant als punts de càrrega ubicats a la zona blava, com als aparcaments municipals que disposen de punts de càrrega, sempre i quan estiguin duent a terme l’esmentada acció de càrrega.

Els usuaris d’aquestes places hauran de treure sempre un tiquet amb cost 0 (vàlid per les 2 hores de càrrega) i hauran de deixar-lo a la part frontal del vehicle, a la zona del parabrises, en un lloc visible des de l’exterior del vehicle. En cap cas podran sobrepassar aquest temps màxim de 2 hores. Finalitzades les dues hores de càrrega o finalitzada l’acció de càrrega del vehicle si és inferior a aquestes 2 hores, els vehicles hauran de deixar la zona de punt de càrrega lliure per altres usuaris. En el cas de voler estacionar el seu vehicle, ho hauran de fer en una altra plaça d’aparcament sense punt de càrrega, amb les condicions de taxes o preus públics de rotació establertes.

El fet de superar aquestes 2 hores màximes o de romandre estacionat als estacionaments destinats a punts de càrrega sense realitzar l’acció de càrrega, suposa una infracció que podrà ser denunciada tant per agents de la Policia Local com pels agents ADER. També comporta una infracció el fet de no col·locar el tiquet expedit per la màquina en una zona visible tal com s’estableix al paràgraf anterior. En aquests casos, la Policia Local estarà autoritzada a retirar el vehicle amb el servei de grua municipal.

En qualsevol cas, una vegada superat el límit de bonificació, en el doble del temps permès, sense que l’usuari hagi enretirat el seu vehicle, la grua municipal podrà actuar d’ofici o a demanda de l’agent.

**Article 26. Estacionaments reservats per ús exclusiu de caravanes i autocaravanes**

Les autocaravanes i caravanes, per construcció, disposen d’unes mides que superen les marques vials d’estacionament establertes habitualment a les vies públiques. Per aquest motiu, amb la voluntat de fer una millor gestió de l’espai disponible d’estacionament i incrementar la seguretat dels usuaris i conductors, resulta necessari prohibir l’estacionament de vehicles en aquelles zones on per mides, superin les marques vials d’estacionament. En aquells estacionaments on no es superin les marques vials podran estacionar.

En cap cas, els ocupants d’aquests vehicles podran pernoctar a les zones d’estacionament no autoritzades a tal efecte.

Per facilitar la compatibilitat d’aquest vehicles amb la resta, l’ajuntament de Sant Feliu de Guíxols, mitjançant decret d’alcaldia, establirà zones habilitades per l’estacionament de caravanes i autocaravanes, en els quals, a més d’estacionar, s’hi podrà pernoctar. El mateix decret d’alcaldia establirà les condicions d’ús d’aquestes zones. Mitjançant les ordenances municipals fiscals aprovades cada any, s’establiran les taxes a abonar pels usuaris d’aquestes zones.

**Article 27. Estacionament de vehicles pesants o de gran tonatge**

1. Dins el terme municipal de Sant Feliu de Guíxols no es permet l’estacionament de vehicles amb una MMA superior a 2 tones, remolcs de qualsevol tipus ni massa, semiremolcs, vehicles articulats, camions tractor ni autocars, llevat en els espais especialment autoritzats, senyalats i senyalitzats.

2. Es prohibeix l’estacionament de vehicles amb aparells refrigeradors a menys de 300 metres de qualsevol zona habitada. Les infraccions a aquest precepte tindran la consideració de greu.

3. Els vehicles de MMA superior a 2 tones els quals estacionin en pendent hauran de prendre les precaucions necessàries per garantir-ne la immobilització, i així no provoqui el desplaçament del vehicle sense conductor.

4. Es senyalitzaran els espais d’estacionament autoritzat pels vehicles esmentats als apartats anteriors.

5. Els espais d’estacionament autoritzat per als vehicles esmentats a l’apartat anterior, s’establiran per decret d’Alcaldia.

**Article 28. Zones d’estacionament veïnals**

Per decret d’alcaldia es podran crear zones d’estacionament en carrers concrets, reservades als veïns que resideixin a la zona. Per poder estacionar en aquestes zones els vehicles hauran de disposar d’una autorització prèvia emesa per l’ajuntament, després de comprovar que la persona interessada resideix a la zona i compleix la resta de requisits que s’exigeixin al decret que les crea. Els vehicles autoritzats portaran uns distintius lliurats per l’ajuntament, que hauran de ser col·locats a la zona del parabrises en un lloc perfectament visible des de l’exterior.

Resta prohibit l’estacionament de qualsevol vehicle no autoritzat en aquestes zones.

**Article 29. Vehicles abandonats**

1. És prohibit l’abandonament de vehicles en la via pública, estiguin o no fora d’ús, sent responsabilitat dels seus propietaris la recollida i el tractament de les seves restes.

2. En aplicació de l’article 106 del Reial decret legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària, es presumirà racionalment l’abandonament dels vehicles en els casos següents:

2.1. Quan el vehicle estigui estacionat per un període superior a un mes en el mateix lloc i presenti desperfectes que facin impossible el seu desplaçament pels propis mitjans o li manquen les plaques de matriculació. En aquest cas tindrà el tractament de residu sòlid urbà d’acord amb la normativa ambiental corresponent. Si hi ha dubtes sobre la impossibilitat de mobilització del vehicle pels seus propis mitjans, l’Ajuntament intentarà, si es possible identificar i localitzar al titular del vehicle, fer-li un requeriment previ abans de la retirada del vehicle de la via pública.

2.2. Quan transcorren més de dos mesos des que el vehicle hagi estat dipositat després de la retirada de la via pública per l’autoritat competent.

2.3. Quan una vegada recollit un vehicle com a conseqüència d’una avaria o accident en un recinte privat, el titular no l’hagi retirat en el termini de dos mesos

Pel que fa a l'abandonament, per a les bicicletes es presumirà en els següents casos:

a) Quan transcorrin més de dos mesos des que el vehicle hagi estat dipositat, després de la seva retirada de la via pública, per l'autoritat competent.

b) Quan romangui estacionat per un període superior a un mes en el mateix lloc i presenti desperfectes que facin impossible el seu desplaçament en les condicions en què es troba. En aquells vehicles que, àdhuc tenint signes d'abandó, disposin de qualsevol dispositiu o signe que permeti la identificació del seu titular, es requerirà a aquest perquè en el termini de quinze dies retiri el vehicle del dipòsit, amb l'advertiment que, en cas contrari, es procedirà bé al seu tractament com a residu sòlid urbà bé a la recuperació per als usos que es creguin pertinents.

**Article 30. Gestió de vehicles abandonats**

1. Els vehicles abandonats del supòsit recollit a l’apartat 2 de l’article anterior seran retirats i ingressats en un dipòsit de vehicles.

2. Als titulars dels vehicles abandonats descrits en els dos supòsits de l’article anterior, se’ls requerirà que en el termini màxim de 20 dies retirin els vehicles del dipòsit, amb l’advertiment que en cas contrari es tractaran com a residus sòlids urbans.

3. Transcorreguts 20 dies de la notificació sense que el vehicle hagi estat retirat, es lliurarà a un gestor autoritzat perquè el desballesti i es donarà de baixa d’ofici dels registre de vehicles de la Prefectura Central de Trànsit tal com preveu la normativa vigent.

4. Les despeses derivades de les actuacions descrites en els punts anteriors seran a càrrec del titular.

5. En el supòsit de bicicletes i altres vehicles els quals per les seves característiques no permeten la localització del titular al no estar inscrits en cap registre que els pugui identificar, en el termini de 15 dies des de la retirada del vehicle, es considerarà residu sòlid.

**CAPÍTOL VI: Retirada i immobilització de vehicles**

**Article 31. Retirada de vehicles**

1.- L’Ajuntament pot retirar de les vies i traslladar-lo a un dipòsit de vehicles, el vehicle que es trobi en alguna de les circumstàncies següents:

1. Quan constitueixi perill, quan causi destorb greu a la circulació o al funcionament d’algun servei públic, quan causi deteriorament del patrimoni públic i quan se’n presumeixi l’abandonament.
2. En cas d’accident que li impedeixi continuar la marxa.
3. Quan hagi estat immobilitzat per deficiències del mateix vehicle.
4. Quan, havent estat immobilitzat, d’acord amb allò que disposa l’article 87.5 del Reial Decret Legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària, la persona infractora persistís en la seva negativa de dipositar l’import de la multa o garantir-ne el pagament.
5. Quan un vehicle estigui estacionat en zones amb limitació horària sense el comprovant horari que l’autoritza col·locat en un lloc visible, o quan sobrepassi el triple del temps autoritzat en el comprovant, llevat que el vehicle exhibeixi una targeta d’estacionament per a persones amb mobilitat reduïda expedida per l’Administració, i/o estigui autoritzada per les característiques pròpies de la zona amb limitació horària. Aquest concepte s’aplicarà en totes les zones anomenades zones blaves, així com a altres zones susceptibles de trobar-se sota aquesta condició d’estacionament.
6. Quan un vehicle estigui estacionat en una zona correctament senyalitzada com a zona d’estacionament de veïns, sense disposar de l’autorització municipal i distintiu que ho autoritza.
7. Quan estigui estacionat en carrils bici i carrils o parts de les vies reservats exclusivament per a la circulació o al servei de determinats usuaris.
8. Quan persisteixin les causes que van fer immobilitzar un vehicle per infringir una norma de trànsit, seguretat viària o de transports, o fins que no es pugui conèixer la identitat de la persona infractora o titular. Es considerarà que les causes persisteixen quan es superi el termini de les 72 hores des de que el vehicle va ser immobilitzat.
9. Quan es vulgui garantir la seguretat d’un vehicle o del contingut del seu interior.
10. A la resta de casos previstos en l’article 105 del Reial Decret Legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària.
11. Quan mitjançant senyalització mòbil s’indiqui la prohibició temporal d’aparcar en una determinada zona, aquesta senyalització s’instal·larà de forma que resulti visible, i amb una antelació mínima de 48 hores llevat d’urgència justificada.
12. Quan un vehicle de mobilitat personal o una bicicleta causi deteriorament del patrimoni públic per lligar-la a un element fix del mobiliari urbà, i/o on tenen específicament prohibit el seu estacionament.
13. Quan un vehicle romangui estacionat en una zona habilitada com a punt de càrrega elèctrica, sense que el vehicle tingui la consideració de vehicle elèctric o carregable, o quan sent un vehicle elèctric, superi el temps màxim permès de 2 hores o continuï estacionat al lloc un cop finalitzada l’acció de càrrega del vehicle.

**Article 32. Vehicles la situació dels quals causa perill, destorb a la circulació o deteriorament del patrimoni públic**

Es considera que un vehicle està en les circumstàncies determinades en l’apartat 1 de l’article anterior i, per tant, està justificat retirar-lo:

1. Quan estigui estacionat en un punt on estigui prohibida la parada o l’estacionament.

2. Quan estigui estacionat en doble fila sense conductor.

3. Quan sobresurti del vèrtex d’un xamfrà o d’una cantonada i obligui els altres conductors a fer maniobres amb risc.

4. Quan estigui estacionat, en la zona de l’extrem de les illes destinada a un pas per a vianants i quan impedeixi el pas de discapacitats o en un rebaix de la vorera.

5. Quan ocupi totalment o parcialment un gual degudament autoritzat i senyalitzat, de manera que impedeixi o dificulti el pas d’entrada o de sortida d’un vehicle en el moment que ho vol fer.

6. Quan sent un vehicle autoritzat reglamentàriament per fer transport de mercaderies, estigui estacionat en una zona reservada per a càrrega i descàrrega durant les hores de la seva utilització, o quan sent un vehicle autoritzat segons l’article 56 d’aquesta Ordenança, infringeixi les normes d’utilització d’aquestes zones.

7. Quan estigui estacionat en una parada de transport públic senyalitzada i delimitada.

8. Quan estigui estacionat en lloc expressament reservats a serveis d’urgència o seguretat.

9. Quan estigui estacionat al davant de les sortides d’emergència, degudament senyalitzades, de locals destinats a espectacles públics, durant les hores que se’n celebrin.

10. Quan estigui estacionat en una reserva per a persones amb mobilitat reduïda.

11. Quan estigui estacionat damunt d’una vorera, andana, passeig, voral, o dins els perímetres de les marques viàries amb franges obliqües o en quadrícula, de color groc o blanc, tant si l’ocupació és parcial com total.

12. Quan impedeixi la visibilitat dels senyals de trànsit a la resta d’usuaris de la via, encara que siguin provisionals.

13. Quan impedeixi el gir o obligui a fer maniobres per efectuar-lo.

14. Quan destorbi la visibilitat del trànsit d’una via, als conductors, que hi accedeixin des d’una altra.

15. Quan obstrueixi totalment o parcial l’entrada o sortida d’un immoble als seus habitants o als usuaris d’un aparcament autoritzat.

**Article 33. Immobilització de vehicles**

1. La Policia Local pot immobilitzar els vehicles que es trobin en els supòsits següents:

a) Quan el conductor es negui a sotmetre’s a les proves per a la detecció de l’alcoholèmia, del consum de psicotròpics, estupefaents, estimulants o substàncies anàlogues, o quan el resultat de la prova hagi estat positiu superant el màxim permès.

b) Quan el vehicle superi els nivells de soroll, fums i gasos permesos per circular per les vies de la ciutat. També els que circulin sense equip silenciador o amb un equip silenciador inadequat, ja sigui deteriorat o incomplet, o que expulsin els gasos a través d’un tub ressonador.

c) Quan el vehicle no porti instal·lats els cinturons i altres elements de seguretat obligatoris, i quan el conductor o l’ocupant de les motocicletes o ciclomotors circulin sense el casc reglamentari.

d) Quan el conductor no justifiqui que disposa del corresponent permís o llicència de conducció o no sigui vàlid. També es podrà portar a terme la immobilització quan el conductor d’un vehicle de mobilitat personal tingui una edat inferior als 16 anys.

e) Quan el vehicle a motor o ciclomotor no estigui autoritzat per circular.

f) Quan el conductor d’un vehicle a motor no tingui el permís de circulació, o un ciclomotor la llicència de circulació.

g) Quan el conductor reconegui que no té l’assegurança obligatòria o es comprovi aquest fet per qualsevol mitjà.

h) Quan el conductor denunciat per una infracció de trànsit no acrediti la seva residència habitual en territori espanyol i es negui dipositar l’import de la sanció o garantir-ne el pagament per qualsevol mitjà admès en dret.

i) Quan el vehicle estigui irregularment estacionat sobre la vorera o en zona de càrrega i descàrrega i es desaconselli retirar-lo per raons de seguretat o per manca de mitjans.

j) Quan el vehicle presenti deficiències tècniques greus que poden posar en perill als ocupants del vehicle o a la resta d’usuaris de la via.

2.- Quan agents de la Policia Local observin una persona que es disposi a conduir un vehicle sota els efectes de begudes alcohòliques o substàncies estupefaents, si encara no ha iniciat la marxa, podran realitzar una immobilització amb caràcter preventiu, amb la finalitat d’evitar que la persona pugui cometre un delicte contra la seguretat viària i per garantir la seguretat i integritat física de la persona interessada i la resta d’usuaris de la via.

3.- La immobilització dels vehicles es practicarà en el carrer, si hi és permès l’estacionament i no representa cap risc per a la seguretat del propi vehicle, o la de les persones o béns. Quan no sigui possible la immobilització en el carrer, o quan es consideri que no es garanteix l’efectiva immobilització del vehicle a la via pública, es practicarà en el dipòsit de vehicles i les despeses de trasllat i estada aniran a càrrec del titular del vehicle. La immobilització del vehicle s’ha de produir en el lloc assenyalat pels agents de l’autoritat. A aquestes efectes, l’agent pot indicar al conductor del vehicle que continuï circulant fins al lloc designat. Si es porta a terme en la via pública, el vehicle s’immobilitzarà amb un parany homologat.

4.- La immobilització del vehicle cessarà quan desaparegui la causa que la va motivar.

5.- La Policia Local també podrà immobilitzar un vehicle a la resta de casos previstos en l’article 104 del Reial Decret Legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària.

6. Transgredir la ordre d’immobilització d’un vehicle donada pels agents de la Policia Local tindrà la consideració d’infracció molt greu.

**Article 34. Despeses de la retirada**

1. Llevat de les excepcions legalment previstes, les despeses que s’originin com a conseqüència de la retirada, enganxament o immobilització del vehicle i la seva estada al dipòsit de vehicles seran a compte del titular.

2. La recuperació del vehicle només podrà fer-la el titular o persona autoritzada pel titular, previ pagament o constitució de garantia de l’import de la despesa liquidada.

3. Es considerarà una persona autoritzada pel titular quan pagui la taxa, aporti els elements per posar en marxa el vehicle i acrediti la seva identitat i el seu domicili amb qualsevol document de caràcter públic i oficial en vigor en què constin aquestes dades i la imatge de la persona, sense detriment del que el funcionari encarregat del lliurament pugui determinar en cas de sospites fonamentades de irregularitats en la documentació o propietat del vehicle a retirar.

No comportarà cap despesa per al titular o conductor del vehicle, pels conceptes de trasllat i dipòsit, quan es tracti de casos de sostracció o utilització il·legítima, degudament justificades, quan el vehicle hagi estat retirat o canviat de lloc pels serveis municipals per motius d’emergència, necessitat o seguretat, o quan hagi estat retirat per protegir-lo de l’espoli.

**Article 35. Suspensió de la retirada**

Quan es suspengui la retirada del vehicle i aquest no hagi estat prèviament enganxat, no es meritarà cap tipus de taxa, però es mantindrà la denuncia per la infracció.

Quan es suspengui la retirada del vehicle i aquest ja hagi estat enganxat, però la grua encara no ha iniciat la marxa amb el vehicle enganxat, es meritarà només la taxa per enganxament, i es mantindrà la denuncia per la infracció.

Quan la grua ja hagi iniciat la marxa amb el vehicle enganxat, es meritarà tant la taxa d’enganxament com la de retirada, i es mantindrà la denuncia per la infracció. En el cas en que no s’imposi la sanció o aquesta sigui posteriorment anul·lada per haver-se estimat les al·legacions o el recurs, el ciutadà podrà reclamar la devolució de la taxa del servei de grua.

**Article 36. Retirada o desplaçament de vehicles per causa de necessitat**

En cas d’emergència o necessitat, l’Ajuntament pot retirar o desplaçar vehicles de les vies, encara que no estiguin en situació de infracció. Aquests trasllats no comportaran cap mena de despesa al titular del vehicle.

**Capítol VII. Normes generals de comportament dels conductors**

**Article 37. Normes generals de comportament dels conductors**

1. Els ciclomotors i vehicles de motor circularan per la calçada, pel carril i pel sentit de circulació corresponent, o per les parts de la via habilitades provisionalment per a aquests vehicles, adoptant les mesures de precaució necessàries per evitar posar en perill la resta d’usuaris de la via pública. Resta totalment prohibit que circulin per voreres, places, passejos, parcs, zones verdes o per qualsevol altre espai reservat exclusivament per a la circulació o l’esbarjo dels vianants. D’aquesta prohibició s’exceptuen els vehicles de serveis públics o les autoritzacions específiques per a particulars o per a vehicles de mobilitat personal.

2. A les vies públiques no es permetran competicions, curses, jocs o altres activitats que no disposin de permís municipal, o que puguin representar un perill per als assistents o per als qui les practiquin, sens perjudici de les autoritzacions governatives corresponents.

3. Resta prohibit conduir de forma que el vehicle pugui projectar aigua, fang o qualsevol altre material, així com esquitxar o tacar els vianants.

4. Ningú no pot fer funcionar un vehicle de motor de manera que origini sorolls excessius, estranys o estridents. Els conductors hauran d’exercir la conducció de forma silenciosa, sense pertorbar la tranquil·litat pública amb l’ús exagerat, innecessari o immotivat dels senyals acústics, amb frenades o accelerades brusques o altres sorolls produïts pels equips de ràdio, reproductors de música o equips multimèdia instal·lats en el vehicle.

5. Està prohibida la utilització de megàfons o d’altaveus exteriors en els vehicles, a excepció de la que puguin utilitzar els serveis d’emergència i seguretat, o la que s’autoritzi d’acord amb l’ordenança municipal que reguli l’activitat en qüestió. Tot això, sens perjudici del que preveu la normativa sectorial.

6. Queda prohibit proferir crits, insults o frases malsonants amb motiu de circumstàncies del trànsit.

7. Està prohibit que particulars i empreses utilitzin la via pública per:

a) Rentar qualsevol tipus de vehicle, de forma que es produeixi pols o olors i es causin molèsties als vianants o a la circulació dels vehicles, o es llencin aigües, sabons o altres productes de neteja.

b) Efectuar canvis d’oli o reparacions de vehicles, excepte en cas d’avaria d’escassa importància sobrevinguda en el mateix lloc i no es disposi de mitjans per retirar el vehicles de la via pública.

**Article 38. Circulació per camins i pistes forestals**

1. La regulació continguda en aquest article serà d’aplicació en la xarxa de camins i pistes de titularitat municipal que consten en l’inventari municipal de béns i drets de l’Ajuntament de Sant Feliu de Guíxols. Quedaran exempts d’aquestes regulacions els vehicles d’emergència, d’urgències, de seguretat i de serveis públics, quan es trobin atenent o intervenint en un servei o causa de força major, i sempre fent un ús ponderat d’aquest règim especial.

2. Els vehicles únicament poden circular per camins o pistes forestals aptes per a la circulació, d’acord amb l’establert a la normativa específica. En conseqüència, es prohibeix la circulació de vehicles camp a través, fora de les pistes o dels camins delimitats a aquest efecte, pels tallafocs, per les vies forestals d'extracció de fusta, pels camins ramaders, pel llit sec i per la làmina d'aigua dels rius, els torrents i tota mena de corrents d'aigua.

3. Els conductors de vehicles a motor, els vianants, els ciclistes, els genets i altres persones usuàries no motoritzades transitaran per les zones de pas habilitades. Hauran de circular amb la prudència necessària per evitar posar en perill, molestar o perjudicar altres usuaris, els béns i els drets dels titulars dels terrenys o els ecosistemes naturals.

4. Els vianants i altres usuaris no motoritzats tindran preferència de pas respecte els vehicles de motor, alhora que els vehicles que circulin per via pavimentada en tindran en relació amb els procedents d’una altra via sense pavimentar.

5. La velocitat màxima de circulació per camins i pistes de terra és de 20 km/h. Això no obstant, caldrà disminuir la velocitat en cas de creuament amb d’altres usuaris i mantenir una separació lateral prudencial mínima de 1,5 metres.

6. Com a norma general, la circulació serà preferentment arrambats al marge dret en relació al sentit de la seva marxa, per no destorbar indegudament la circulació d’altres usuaris que sobrepassin o s’encreuin.

7. Les administracions competents i els agents de l’autoritat poden prohibir la circulació en el medi natural en cas de risc elevat d'incendi forestal o per tasques d'extinció, per l’existència d’altres factors de risc (inundació, despreniments, esllavissades...) que ho justifiquin, així com per motius de conservació d’espècies o d’hàbitats d’interès natural. Les restriccions de pas poden ser de caràcter temporal o permanent. També poden establir limitacions generals o específiques per determinats tipus d’usuaris o fixar condicions d’ús.

8. Queda expressament prohibit col·locar tancaments o elements de qualsevol classe que puguin constituir un obstacle al trànsit pels camins i pistes forestals, o que en puguin modificar les seves característiques, sense autorització municipal.

9. Per dur a terme competicions i pràctiques esportives caldrà obtenir l’autorització administrativa prèvia exigible en cada cas, i dels propietaris dels terrenys per on passi la prova.

**Article 39. Circulació d’animals i de vehicles de tracció animal**

1. El bestiar de tota classe, inclosos cavalls i ases, no podran circular per les vies urbanes sense autorització municipal expressa. Pels camins i pistes forestals, s’aplicarà el que disposa l’article anterior pel que fa a la circulació per zones habilitades, a la preferència de pas dels vianants i a evitar danys a les propietats i molèsties a d’altres usuaris.

2. En vies obertes al trànsit no es podran fer rues o cavalcades d’animals de circ, o d’altres exhibicions, excepte aquelles que tinguin caràcter tradicional, amb autorització expressa de l’Ajuntament i protecció de la Policia Local.

3. Els vehicles de tracció animal només podran circular per les vies que estiguin expressament indicades en la corresponent autorització municipal, i només en les hores que s'hi detallin. Hauran de circular pel voral o pel carril de circulació el més a prop possible de la vora dreta de la calçada, procurant no entorpir la circulació ni produir retencions de trànsit. Per obtenir l’autorització caldrà aportar l’assegurança de responsabilitat civil corresponent.

4. Els vehicles de tracció animal hauran de mantenir les condicions de seguretat, neteja i decor adequats a la seva funció, i estar proveïts de rodes de banda pneumàtica o de goma, d’un sistema de fre adequat capaç d’immobilitzar el vehicle, de dispositiu d’enllumenat anterior i posterior reglamentari i de dispositiu de recollida dels excrements dels animals. Els conductors d’aquest vehicles hauran d’ésser majors d’edat.

**CAPÍTOL VIII. VEHICLES DE MOBILITAT PERSONAL, CICLES, BICICLETES DE PEDALS AMB PEDALEIG ASSISTIT, PATINS, PATINETS I MONOPATINS**

**Article 40. Classificació de les vies ciclistes**

La classificació de les vies ciclistes queda definida al Reial Decret Legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Viària, per la qual s’afegeixen els apartats següents:

**Via ciclista:** via específicament condicionada per al trànsit de bicicletes amb la senyalització horitzontal i vertical corresponent, l’amplada de la qual permet el pas segur d’aquests vehicles.

**Carril bici:** via ciclista adossada a la calçada, en un sol sentit o en doble sentit.

**Carril bici protegit:** carril bici amb elements laterals que el separen físicament de la resta de la calçada així com de la vorera.

**Vorera bici:** via ciclista senyalitzada sobre la vorera.

**Pista bici:** via ciclista segregada del trànsit motoritzat, amb traçat independent de les carreteres.

**Caminal pedalable**: via per a vianants i ciclistes segregada del trànsit motoritzat que discorre per espais oberts, parcs, jardins i boscos.

A aquestes vies s’afegeixen d’altres susceptibles de formar part d’un itinerari ciclista:

**El carrer de zona 30** En aquest cas, ciclistes i automobilistes comparteixen la calçada sense cap restricció d’accés. Per garantir la seguretat, caldrà establir normes específiques i elements físics per tal d’establir una reducció de la velocitat màxima a 30 km/h.

**El carrer de zona 20** En aquest cas, ciclistes i automobilistes comparteixen la calçada sense cap restricció d’accés. Per garantir la seguretat, caldrà establir normes específiques i elements físics per tal d’establir una reducció de la velocitat màxima a 20 km/h.

**Els carrers de convivència** són aquelles zones de circulació en les quals els vianants poden utilitzar tota la zona de circulació i tenen prioritat en tota la calçada.

Aquests carrers també són adequats per a la circulació ciclista, però amb uns condicionants de velocitat màxima (20 km/h) i de prioritat sempre per al vianant, ja que els vianants poden utilitzar tota la zona de circulació i els jocs i els esports autoritzats

**Article 41. Definició dels vehicle de mobilitat personal (VMP)**

S’entén per Vehicle de Mobilitat Personal (VMP), el vehicle d’una o més rodes dotat d’una única plaça i propulsat exclusivament per motors elèctrics que poden proporcionar al vehicle una velocitat màxima per disseny compresa entre 6 i 25 km/h. Només poden estar equipats amb un seient o selló si estan dotats de sistema d'autoequilibrat. S'exclouen d'aquesta definició els vehicles sense sistema d'autoequilibrat i amb selló, els vehicles concebuts per a competició, els vehicles per a persones amb mobilitat reduïda i els vehicles amb una tensió de treball superior a 100 VCC o 240 VAC, així com aquells inclosos dins del àmbit del Reglament (UE) núm. 168/2013 del Parlament Europeu i del Consell, de 15 de gener de 2013.

**41.2. Altres cicles de motor**

41.2.1. **Si el cicle desenvolupa una velocitat superior a 25 km/h, no té consideració de VMP.** En aquests supòsits existeixen dos possibilitats**:**

a) **El vehicle entra en l'àmbit d’aplicació del Reglament (UE) núm. 168/2013 (categoria L1e, vehicle de motor amb dues rodes lleuger) :**

1. Subcategoria L1e-A: Cicle de motor:

* Cicles dissenyats per a funcionar amb pedal que compten amb una propulsió auxiliar amb la funció principal d’ajudar al pedaleig.
* La potència de propulsió auxiliar s’interromp a una velocitat del vehicle =/< 25 km/h.
* La potència nominal o neta contínua màxima =/< 25 km/h.
* Els cicles de tres o quatre rodes que compleixin els criteris especificats de subclassificació addicional es classifiquen com a equivalents tècnicament als vehicle L1e-A de dues rodes

2. Subcategoria L1e-B: Ciclomotor de dues rodes:

* Qualsevol altre vehicle de la categoria L1e que no pugui classificar-se d’acord amb els criteris de vehicles.

3. Patinets amb seient:

* Si el seient del patinet es situa a una alçada superior a 540 mm del vehicle entra dins de l’àmbit d’aplicació del reglament i es requereix autorització administrativa per circular i autorització administrativa per conduir.
* Si la seva potència és igual o inferior a 4.000 w i desenvolupa una velocitat màxima igual o inferior a 45 km/h, es tractarà d’un vehicle de la subcategoria L1e-B “ ciclomotor de dues rodes” conforme l’Annex I del Reglament ( UE) núm. 168/2013, i el conductor necessitarà un permís de conduir de la classe AM.
* Si el vehicle supera alguna de les prestacions de potència o velocitat abans esmentades es tractarà d’un vehicle de la categoria L3e “ motocicleta de dues rodes”, conforme a l’Annex I del Reglament ( UE) núm. 168/2013. Depenent de la seva potència i relació pes-potència serà necessari desposar d’un permís de conducció de les següents classes:
* Motocicletes de prestacions baixes ( L3e-A1) amb potència nominal o bet contínua màxima =/< 11 kW i una relació potència pes =/< 0,1 Kw: com a mínim, permís de conducció de la classe A1 o B amb més de tres anys d’antiguitat.
* Motocicletes de prestacions mitjanes ( L3e-A2) amb potència nominal neta o contínua màxima =/<35 kW i una relació potencia pes =/< 0,2 kW: com a mínim permís de conducció de la classe A2.
* Motocicletes de prestacions altes (L3e-A3) vehicles de motor de dues rodes que no poden classificar-se dins de les subcategories L3e-A1 i L3e-A2: permís de conducció de la classe A.

b) **El vehicle que aparentment ofereix prestacions superiors a un VMP i no compleix els requisits del Reglament ( UE) núm. 168/2013: En aquest cas, el vehicle no pot circular per les vies objecte de regulació.** Dintre d’aquest grup s’inclouen els vehicles VMP manipulats per alterar la seva velocitat o característiques tècniques.

41.2.2. **Els vehicles de la categoria L1e, es consideren ciclomotors**, i, en conseqüència, per autoritzar la seva circulació hauran d’estar homologats i matriculats, i complir amb la resta d’obligacions establertes a l’ordenament jurídic per a aquest tipus de vehicles.

41.2.3. **Els vehicles de la categoria L1e només poden circular per la calçada** amb les mateixes condicions establertes al Reglament General de Circulació per als ciclomotors.

**Article 42. Característiques dels vehicles de mobilitat personal**

1. **Velocitat:** Els VMP podran circular a una velocitat màxima de 25km/h, a partir de la qual el motor deixarà d'impulsar el vehicle. A més, disposaran de sistemes antimanipulació, tant per a la velocitat com per a la potència. També hauran de disposar d'un indicador d'informació visible on consti la velocitat a què va i el nivell de bateria.

2. **Sistema de frenada.** Tots els vehicles de mobilitat personal destinats al transport personal hauran de disposar de dos frens independents, amb una desacceleració mínima de 3,5 m/s2. A més, els vehicles de més de 2 rodes han de disposar de fre d'estacionament.

3. **Visibilitat:** Els vehicles de mobilitat personal han d'estar equipats de catadiòptrics frontals (blanc), als dos laterals (blanc o color groc auto) i del darrere (vermell). A més, la llum de fre haurà d'estar diferenciada o combinada amb la llum del darrere.

Més concretament, els VMP per a transport de mercaderies o altres serveis hauran de portar reflectors laterals de color groc auto i del darrere de color vermell, en arestes i vèrtexs de la càrrega, que permetin senyalitzar i distingir clarament en situacions de baixa visibilitat tant la altura com l'amplada de la mateixa.

A més, aquests vehicles de mercaderies o altres serveis, han de portar instal·lats obligatòriament indicadors de direcció davanters i posteriors, coneguts popularment com a intermitents. També hauran de portar retrovisors i assistent de marxa enrere.

4. **Avisador acústic:** Serà obligatori disposar d'un avisador acústic a tot tipus de VMP i, en el cas dels destinats a mercaderies o altres serveis, hauran de portar també avisador de marxa enrere.

5. **Visualitzador:** S'exigeix ​​que els vehicles de mobilitat personal portin instal·lat un visualitzador embarcat que indiqui el nivell de bateria i la velocitat instantània i que sigui visible pel conductor de manera senzilla, sense alterar la posició de conductor i sense risc per a la seguretat viària.

6. **Sistema d'estabilització en aparcament:** per evitar els VMP caiguts al mig dels carrers i guardar un cert ordre a la ciutat, serà obligatori per als VMP amb menys de 3 rodes disposar d'un sistema d'estabilització consistent en una pota de cabra lateral o cavallet central mentre estan aparcats.

7. **Rodes:** s'estableix en 203,2 mm el diàmetre mínim establert de les rodes, les quals han de ser de superfície rugosa de manera que permetin la adherència al terreny. En cap cas es permetrà la utilització de pneumàtics llisos.

8. **Plegat segur:** Els VMP hauran de disposar d'un doble sistema de seguretat perquè quedin ben acoblats mentre es porten recollits i evitar així obertures involuntàries.

9. **Marcatge:** Tots els VMP han de disposar d'un marcatge de fàbrica únic, permanent, llegible i ubicat de forma clarament visible amb informació sobre la velocitat màxima, el número de sèrie, el número de certificat, el any de construcció i la marca i model.

10. **Portaidentificador:** els VMP hauran de portar a la part posterior del mateix un espai per portar una identificació o etiqueta de registre.

11. A més de totes aquestes característiques tècniques, els VMP hauran de complir amb la resta de característiques tècniques i prescripcions que s’estableixen a la Resolució de 12 de gener de 2022, de la Direcció General de Trànsit, per la qual s'aprova el Manual de característiques dels vehicles de mobilitat personal, o normativa que la modifiqui o substitueixi.

**Article 43. Usos i circulació dels vehicles de mobilitat personal (VMP).**

1. Aquest article regula els usos i condicions de circulació dels vehicles de mobilitat personal .

2. S’estableixen les següents condicions generals de circulació dels vehicles de mobilitat personal:

a) L’edat permesa per circular amb un vehicle de mobilitat personal és de 16 anys. Els menors de 16 anys només podran fer ús de vehicles de mobilitat, quan aquests resultin adequats a la seva edat, alçada i pes, fora de les zones de circulació, en espais tancats al trànsit, i acompanyats i sota la responsabilitat dels seus pares o mares o tutors/es

b) No es pot circular per les calçades obertes al trànsit de vehicles a motor on la velocitat màxima permesa sigui 50 km/h. Sí ho podran fer a les zones 20 i zones 30 d’acord amb les condicions establertes a l’apartat 3 del present article.

c) S’ha de conduir amb la diligència i precaució necessàries per evitar danys propis o aliens, evitant posar en perill la resta d’usuaris i usuàries de la via.

d) S’ha circular respectant la preferència de les persones vianants i resta de vehicles, complint en tot moment la normativa de trànsit.

e) No podran circular per damunt les voreres, illes, parcs públics, ni per cap zona destinada al pas de vianants.

f) No es pot circular amb taxes d’alcohol superiors a les establertes reglamentàriament, ni amb presència de drogues.

g) No es pot circular amb auriculars o fent ús del telèfon mòbil.

h) Les persones usuàries de vehicles de mobilitat personal han de portar casc homologat.

3. A més de les condicions generals, els vehicles de mobilitat han de complir les següents condicions específiques de circulació, atenent al tipus de via i de vehicle:

a) Preferentment, si existeixen, hauran de circular per les zones senyalitzades com carrils bici, si no n’hi ha, per aquells vials que aquesta ordenança i el Reglament General de Circulació els habiliti a fer-ho. En aquest últim cas, ho faran pel voral de la via si existeix, i en cas contrari, ho faran per la part dreta del carril.

b) Per les vies de plataforma única on poden circular vehicles hi poden circular sense superar la velocitat màxima de 20 km/h.

c) Pels carril bici no segregats de l’espai de vianants hi poden circular sense superar la velocitat màxima de 6 km/h. En els passos de vianants han de reduir la velocitat i passar un cop poden ser vistos pels vehicles de la calçada.

d) Pels carril bici segregats de l’espai dels vianants, hi poden circular sense superar la velocitat màxima de 25 km/h. En passos de vianants han de reduir la velocitat i passar un cop poden ser vistos pels vehicles de la calçada.

e) Per les calçades de les zones 20, hi poden circular, sense superar la velocitat màxima de 20 km/h ,en el sentit de circulació establert.

f) Per les calçades de les zones 30, hi poden circular, sense superar la velocitat màxima de 25 km/h ,en el sentit de circulació establert.

4. S’estableixen les següents condicions específiques de circulació dels vehicles de mobilitat personal, que suposin una activitat d’explotació econòmica:

a) L’obertura de l’activitat està sotmesa al procediment d’intervenció previst a la Llei 16/2015, de 21 de juliol, de simplificació de l’activitat administrativa de l’Administració de la Generalitat i dels governs locals de Catalunya i d’impuls de l’activitat econòmica o a la legislació que la substitueixi.

b) Els vehicles de mobilitat personal que suposin una activitat d’explotació econòmica han d’estar identificats i, si així ho disposa la normativa aplicable, han d’estar inscrits en el registre que correspongui.

c) Les persones físiques o jurídiques titulars, ja sigui a títol de propietat o qualsevol altre títol, dels vehicles de mobilitat personal , han de contractar una assegurança de responsabilitat civil que cobreixi els danys a tercers i els danys i perjudicis que es puguin derivar amb caràcter subsidiari per l’ús d’aquells vehicles i cicles que en facin els usuaris i usuàries als quals els cedeixin o lloguin.

d) Les persones usuàries han de portar casc.

e) La persona física o jurídica titular de l’explotació econòmica vetllarà perquè els usuaris i les usuàries dels vehicles de mobilitat personal i cicles de més de dues rodes disposin d’un nivell d’habilitat mínim que garanteixi la seva seguretat i la de la resta d’usuaris i usuàries de la via pública.

f) El vehicle i les persones usuàries podran portar elements que els identifiqui com a pertanyents a la persona física o jurídica titular de l’explotació econòmica.

g) La persona física o jurídica titular de l’explotació econòmica ha d’informar els usuaris i les usuàries dels vehicles de mobilitat personal de les rutes autoritzades i les condicions de circulació.

5. Pel que fa a l’estacionament dels vehicles de mobilitat personal, s’estableixen les condicions següents:

a) Els VMP només poden estacionar-se en els espais habilitats a l’efecte. També podran estacionar a les zones destinades a estacionament per bicicletes.

b) En cas de no existir llocs a les immediacions o si aquests llocs estan ocupats, poden estacionar-se en altres parts de la via no prohibides per aquesta Ordenança, amb compliment de les regles específiques següents:

1ª) Es prohibeix lligar-los als arbres, semàfors, bancs, contenidors, papereres, marquesines de transport i elements de mobiliari urbà quan es dificulti el destí o funcionalitat de l'element.

2ª) Es prohibeix estacionar davant de zones on hi hagi reserves d'estacionament per a persones amb mobilitat reduïda, de càrrega i descàrrega a la calçada o de servei públic, durant les hores de reserva.

3ª) Es prohibeix l'estacionament en llocs reservats a altres persones usuàries o serveis.

4ª) Es prohibeix l'estacionament a les voreres quan s'impedeixi el pas dels vianants.

5ª) En cas de no estacionar en una zona habilitada amb suport, hauran d’estacionar sempre fent ús del sistema d’estabilització en aparcament.

**Article 44. Usos i circulació de cicles, bicicletes, bicicletes de pedals amb pedaleig assistit**

1. Els cicles, bicicletes i les bicicletes de pedals amb pedaleig assistit no podran circular per les voreres i zones de vianants, amb les excepcions per a menors de 12 anys que preveu ordenança.

Les bicicletes, tricicles, altres vehicles moguts per la força muscular i les bicicletes amb pedaleig assistit de velocitat fins a 25 km/h, circularan preferentment per les vies ciclistes, per les calçades en les zones 30 i zones 20 o per les vies senyalitzades específicament, considerant sempre les restriccions pròpies de cada via.

Es consideraran inclosos en aquest apartat els vehicles de característiques similars als descrits ajudats per energia elèctrica sempre i quan no tinguin una regulació específica.

2. Les persones conductores de bicicletes:

1. Han de mantenir una posició de conducció diligent.
2. No poden circular amb el vehicle recolzat només en una roda.
3. No poden agafar-se a altres vehicles en marxa.
4. No poden carregar-la amb objectes que dificultin les maniobres o redueixin la visió.
5. No poden circular amb auriculars o cascs connectats a aparells receptors o reproductors de so.
6. No poden circular utilitzant durant la conducció dispositius de telefonia mòbil.
7. Els ciclistes hauran de respectar la preferència de pas dels vianants que travessin el carril.
8. Fora dels carrils bici, els ciclistes podran circular en grup, en aquest cas se’ls considerarà com una única unitat mòbil als efectes de prioritat.
9. Les bicicletes han de tenir un sistema adequat de frenada que actuï sobre les rodes davanteres i posteriors, i un timbre per poder avisar, si cal, de la seva presència.
10. Per circular de nit han de disposar, al davant, d’una llum blanca de posició, i al darrere, d’una llum vermella de posició i d’un catadiòptric vermell, no triangular.
11. Només podran arrossegar remolcs, semiremolcs o elements similars quan aquests siguin homologats per la normativa vigent.

3. Les condicions generals de circulació per aquestes vies son les següents:

3.1. Els usuaris de tals vies hauran de respectar el sentit de circulació establert (unidireccional o bidireccional) i definit per la senyalització.

3.2. Els usuaris de tals vies hauran de mantenir una velocitat moderada, sense perjudici de mantenir la deguda precaució i cura durant la circulació. En vies ciclistes situades en vorera, la velocitat màxima serà de 10 km/h. En carrils bici protegits, la velocitat màxima serà de 30 km/h, sent necessari passar a circular per la calçada a velocitats superiors. En carrils bici no protegits, el límit de velocitat serà el mateix que s'apliqui a la resta de vehicles en aquella via.

3.3. L'avançament dins d’una via ciclista s’haurà de fer en condicions de seguretat, mantenint una distància de seguretat prudencial que no posi en perill la integritat de les persones avançades.

L’avançament es podrà efectuar, per tant, en vies ciclistes unidireccionals amb amplada superior a 2 metres o en les bidireccionals, i es farà sempre per l'esquerra d’aquella persona que es pretengui avançar.

3.4. Els vianants creuaran per llocs senyalitzats, i no podran transitar ni romandre-hi.

3.5. Els vehicles que no siguin cicles o VMP no podran circular, estacionar ni parar a les vies ciclistes, passos reservats per a les bicicletes ni a les zones de reserva d'estacionament de bicicletes sense autorització.

3.6. Quan la via ciclista estigui situada en vorera (vorera- bici), aquesta haurà d’estar degudament senyalitzada, els vianants tindran preferència de pas i les bicicletes hauran de moderar la seva velocitat. En voreres-bici, a més a més de les condicions generals, s’hauran de respectar les següents condicions específiques de circulació:

1. S’haurà de circular amb precaució, evitar maniobres brusques i adaptar la velocitat per poder anticipar-se a la presència de vianants, mantenint una distància de separació mínima de 1 m respecte dels vianants.
2. En els passos per a vianants que no comptin amb passos específics per a bicicletes, els cicles i VMP reduiran la velocitat en aproximar-se i passaran prenent les precaucions necessàries, respectant sempre la preferència dels vianants i buscant el contacte visual amb les persones conductores que circulen per la calçada.

4. Estan autoritzats a circular pel carril bici el cicles, les bicicletes, les bicicletes de pedals amb pedaleig assistit, els vehicles de mobilitat personal, els patins, els patinets i els monopatins. El cicles de més de 2 rodes podran circular pel carril bici sempre i quan l’amplada del cicle no sigui superior a l’amplada del carril en vials d’un sol sentit, ni envaeixi el sentit contrari en vials de doble sentit de circulació.

5. Les bicicletes, les bicicletes de pedals amb pedaleig assistit i els cicles han de circular pels carrils bici, si no n’hi ha, per aquells vials que aquesta ordenança i el Reglament General de Circulació els habiliti a fer-ho.

**Article 45. Circulació de menors de 12 anys per la vorera, pels parcs públics i per les illes i passos de vianants**

Els menors de 12 anys, sota la responsabilitat de la persona que ostenti la seva guarda, podran circular per les voreres, andanes, parcs públics i passeigs amb patins, patinets, monopatins, tricicles, bicicletes i similars, adequant la seva velocitat a la dels vianants, sense superar la velocitat de 6 km/h. En cap cas tindran prioritat respecte als vianants. S’exceptuen de la present excepció les zones on no estigui prohibida expressament la seva circulació mitjançant senyal vertical.

Els menors de 12 anys que es traslladen en una joguina només poden circular pels següents espais sempre que el paviment sigui apte per la seva circulació i amb les condicions que es determinen:

a. Vies ciclistes i pels carrers de plataforma única amb la limitació de velocitat màxima a 20 km/h i amb prioritat per a vianants.

b. Adequant el seu comportament a les normes establertes a la normativa sectorial en matèria de circulació per als vianants.

c. A 1,5 metres de distància de les façanes d’edificis (sempre que l’amplada de la zona de vianants ho permetin).

**Article 46. Estacionament dels cicles, bicicletes i bicicletes de pedals amb pedaleig assistit**

Pel que fa a l’estacionament dels cicles, bicicletes i bicicletes de pedals amb pedaleig assistit, s’estableixen les condicions següents:

a) Només poden estacionar-se en els espais habilitats com a zones destinades a estacionament per bicicletes.

b) En cas de no existir llocs a les immediacions o si aquests llocs estan ocupats, poden estacionar-se en altres parts de la via no prohibides per aquesta Ordenança, amb compliment de les regles específiques següents:

1ª) Es prohibeix lligar-los als arbres, semàfors, bancs, contenidors, papereres, marquesines de transport i elements de mobiliari urbà quan es dificulti el destí o funcionalitat de l'element.

2ª) Es prohibeix estacionar davant de zones on hi hagi reserves d'estacionament per a persones amb mobilitat reduïda, de càrrega i descàrrega a la calçada o de servei públic, durant les hores de reserva.

3ª) Es prohibeix l'estacionament en llocs reservats a altres persones usuàries o serveis.

4ª) Es prohibeix l'estacionament a les voreres quan s'impedeixi el pas dels vianants.

5ª) En cas de no estacionar en una zona habilitada amb suport, hauran d’estacionar sempre fent ús d’un sistema d’estabilització en aparcament.

**CAPÍTOL IX. ZONES DE VIANANTS**

**Article 47. Zones de vianants**

1.- Es crea i es delimita l'Àrea de Vianants de la Zona Baixa Casc Antic, que inclou els carrers, o trams de carrer , següents:

- Carrer de la Creu, del nº 1 al 46, ambdós inclosos.

- Carrer de Sant Antoni, tots els números.

- Carrer de Sant Domènech, del nº 1 al 55, ambdós inclosos.

- Carrer Sant Pere, tots els números.

- Carrer Sant Joan, tots els números.

- Carrer Hospital, del nº 19 al 39, ambdós inclosos.

- Placeta Sant Joan, tots els números.

- Carrer Mall, del nº 1 al 10, ambdós inclosos.

- Carrer Major, del nº 1 al 41, ambdós inclosos.

- Carrer Joan Maragall, nº 1 al 8, ambdós inclosos.

- Carrer Penitència, nº 1 al 42, ambdós inclosos.

- Carrer Mossèn Cinto Verdaguer, tots els números.

- Carrer Sant Llorenç, tots els números.

- Carrer de la Rutlla, tos els números.

- La Rambla, tots els números.

- Carrer Anselm Clavé, tos els números.

- Carrer Estret, tots els números.

- Carrer Especiers, tots els números.

- Carrer de la Notaria, tots els números.

- Carrer del Forn Vell, tos els números.

- Carrer Joan Goula, del nº 4 al 36, ambdós inclosos.

- Carrer de les Voltes, tots els números.

- Travessia de les Voltes, tots els números.

- Carrer del Call, tots els números.

- Travessia del Call, tots els números.

L’àrea de vianants s’identificarà i es delimitarà mitjançant la senyalització fixa que estableixi l’Ajuntament. A més dels senyals de trànsit corresponents, l’Ajuntament podrà instal·lar elements de protecció, jardineres, pilones o altre elements similars per evitar l’accés de vehicles a l’àrea de vianants.

2.- De forma temporal i de manera justificada , i previ informe del serveis tècnics, mitjançant decret d’alcaldia es podran establir altres zones de vianants en determinades àrees de la ciutat, en les quals es restringirà totalment o parcialment la circulació i l’estacionament de vehicles.

3.- A l’Annex I de la present ordenança consta el plànol de la zona de vianants a la que es fa esment en l’apartat 1.-, anomenada Zona Baixa Casc Antic.

**Article 48. Condicions de circulació**

1.- En les zones de vianants que s’estableixin **temporal i justificadament per decret** , es podran establir les següents regulacions:

1. En les zones de vianants es podrà prohibir la circulació i estacionament amb caràcter permanent o únicament per a unes determinades hores del dia o uns determinats dies, i podrà afectar totes les vies de la zona delimitada o només una part.
2. En les zones de vianants es podrà restringir les condicions d’accés per manca d’espai per estacionar els vehicles o pel caràcter comercial de la zona. Es tindran en consideració les peticions quan estiguin justificades per circumstàncies especials i d’interès general, i quan l’Alcaldia ho consideri oportú.
3. Per regular l’accés o estacionament en zones de vianants es podrà exigir la col·locació en els vehicles d’un distintiu. Els vehicles que tinguin parabrisa l’hauran de portar a la part inferior esquerra i haurà de ser visible des de l’exterior.
4. Els vehicles autoritzats no poden sobrepassar la velocitat màxima de 20 km/h, però l’han d’adaptar a la dels vianants.
5. Els vehicles només poden estacionar en els llocs habilitats a aquest efecte.

2.- La regulació temporal de les condicions d’accés, ús, així com les excepcions de cada zona de vianants serà establerta per decret d’alcaldia on s’establirà també com es demanaran, gestionaran i atorgaran les autoritzacions.

3.- En aquestes zones resta prohibida la circulació de vehicles de mobilitat personal, bicicletes, bicicletes de pedals amb pedaleig assistit, els patins, els patinets i els monopatins, amb les excepcions per a menors de 12 anys que preveu ordenança.

**Article 49. Excepció genèrica a les limitacions**

Les limitacions de circulació i estacionament que s’estableixin en les totes les zones de vianants no afectaran els següents vehicles:

Els vehicles dels servei d’extinció d’incendis i salvament, els de policia, les ambulàncies i tots aquells que siguin inherents a la prestació de serveis públics.

**Article 50. Senyalització**

Les zones de vianants estaran correctament senyalitzades a l’entrada i a la sortida, sense perjudici que l’Ajuntament hi instal·li elements mòbils (pilones, barreres o tanques practicables) que impedeixin o restringeixin l’accés i la circulació de vehicles.

**Article 51. Definició del serveis de control i gestió trànsit a través de sistemes enregistradors òptics intel·ligents i la identificació automàtica de vehicles**

1.- Els serveis de control i gestió trànsit a través de sistemes enregistradors òptics intel·ligents i la identificació automàtica de vehicles, son uns dispositius electrònics per a la regulació del trànsit en zona sensible de la població. Els principals objectius de la seva instal·lació son:

- Regular la circulació de vehicles segons franges horàries.

- Permetre la circulació dels vehicles autoritzats.

- Enregistrar les imatges en format digital.

-Tramitació de denúncies de forma automatitzada.

2.- L’ajuntament, mitjançant decret d’alcaldia, podrà establir punts de control amb sistemes enregistradors òptics intel·ligents per la identificació automàtica de vehicles per controlar l’accés a les zones de vianants o a altres zones que disposin de trànsit restringit de vehicles. Aquests punts de control estaran degudament senyalitzats.

**Article 52. Zones de prioritat invertida**

L’Alcaldia, mitjançant decret d’alcaldia, podrà establir zones on les condicions de la circulació de vehicles quedin temporalment restringides a favor de la circulació dels vianants. Les bicicletes, vehicles de mobilitat personal, monopatins, els patins i els patinets gaudiran de prioritat sobre la resta de vehicles però no sobre els vianants.

**Article 53.** **Serveis de control i gestió trànsit a l'Àrea de Vianants de la Zona Baixa Casc Antic.**

L’ajuntament utilitzarà ~~S’aprova la instal·lació de~~ sistemes enregistradors òptics intel·ligents per la identificació automàtica de vehicles en el nucli antic, amb l’objectiu de consolidar la destinació com a zona de vianants d’aquesta àrea, tot afavorint un model de mobilitat més sostenible per al nostre municipi i també per donar un important impuls al comerç urbà.

Els punts d’accés a la zona de vianants on s’han instal·lat sistemes enregistradors òptics intel·ligents per la identificació automàtica de vehicles, per controlar automàticament l’accés no autoritzat, són els següents:

- Carrer del Mall, 10

- Carrer de la Creu, 1

- Carrer Sant Domènech, 1

- Carrer Sant Antoni, 1

Aquests punts de control podran ser incrementats per decret d’alcaldia en cas de necessitat o ampliació de l’àrea.

A l’Annex I , consta plànol on s’estableix la ubicació dels sistemes enregistradors òptics intel·ligents per la identificació automàtica de vehicles ressenyats a l’apartat anterior.

Les càmeres instal·lades estan equipades amb un lector automàtic de matrícules, i mitjançant un programari informàtic es compararan aquestes matrícules amb una base de dades on hi figuraran els vehicles autoritzats. Qualsevol entrada de vehicles no autoritzats a la zona de vianants delimitada del nucli antic de la ciutat, serà denunciada de forma automàtica pel sistema, sens perjudici de les denuncies que els agents de la Policia Local puguin posar per infraccions detectades a la zona no controlada per videovigilància.

**Article 54.** Condicions d’accés i circulació a l'Àrea de Vianants de la Zona Baixa Casc Antic:

Es prohibeix la circulació i estacionament de vehicles (incloent bicicletes, vehicles de mobilitat personal, patinets i patins) als carrers de l'Àrea de Vianants de la Zona Baixa Casc Antic, a excepció d'aquells que compleixin algun dels següents supòsits:

**a) Autoritzacions de caràcter ordinari:**

- **Residents dels carrers de l'Àrea de Vianants de la Zona Baixa Casc Antic.** S’autoritzarà un màxim de dos vehicles per plaça d’aparcament que consti per gual autoritzat. La resta de residents, s’autoritzarà l’accés pel temps indispensable per realitzar només tasques de càrrega i descàrrega de persones o materials. Caldrà acreditar la residència de l’interessat a la zona, mitjançant qualsevol tipus de prova admesa en dret (certificat d’empadronament, contracte de lloguer, altres). Als efectes del present apartat, també s’entendrà per resident les persones que disposin d’una segona residència a la zona afectada per les limitacions.

- **Comerciants d’establiments ubicats a l'Àrea de Vianants de la Zona Baixa Casc Antic.** S’autoritzarà un màxim de dos vehicles per establiment, els quals disposaran de d’autorització d’accés pel temps indispensable per realitzar només tasques de càrrega i descàrrega de persones o materials . Caldrà acreditar la condició de comerciant a la zona mitjançant qualsevol tipus de prova admesa en dret (contracte de treball, contracte de lloguer, llicència municipal, altres).

- **Transportistes de vehicles isotèrmics** que hagin de circular per la zona d’actuació. Els transportistes de vehicles isotèrmics que hagin de realitzar tasques de descàrrega de mercaderies a la zona afectada, on no es pugi trencar la cadena de fred, podran sol·licitar la corresponent autorització d’accés. Caldrà acreditar que les mercaderies que transporten han de mantenir la cadena de fred.

- **Empreses que ofereixin serveis periòdics amb maquinària pesant i/o voluminosa.** Caldrà especificar a la petició els treballs que es realitzaran i el tipus de maquinària que es transporta.

- **Vehicles de serveis d’urgència (serveis sanitaris, bombers, policia, protecció civil, etc.).** Els vehicles destinats a serveis d’urgència podran accedir a la zona de vianants quan ho requereixi el servei que estiguin prestant. ( **DURACIO AUTORITZACIONS ORDINÀRIES**)

**b)Autoritzacions per circumstàncies especials i d’interès general:**

Comunicació mitjançant correu electrònic a l’adreça cameres@guixols.cat indicant el motiu per accedir-hi, així com la marca, el model i la matrícula del/s vehicle/s, el temps d’autoritzacio necessari i el punt d’accés.

- **Persones amb mobilitat reduïda i/o assistents de persones amb mobilitat reduïda** que hagin de circular per la zona d’actuació. S’haurà de sol·licitar l’accés directament a la Policia local de Sant Feliu de Guíxols mitjançant el correu electrònic cameres@guixols.cat, on s’ha de comunicar el país, la matrícula, la marca i model del vehicle que transporti a la persona interessada. Si es tracta d’una actuació urgent, aquesta comunicació es podrà realitzar com a màxim fins a 24 hores després de l’entrada en la zona de l’àmbit d’actuació mitjançant el correu electrònic ressenyat. Caldrà adjuntar a la petició la targeta d’estacionament per persones amb mobilitat reduïda o la targeta acreditativa de la discapacitat emesa per l’òrgan competent.

- **Empreses constructores que disposin de llicència d’obres:** L’empresa constructora que tingui llicència d’obres a l’àmbit d’actuació, haurà de de sol·licitar l’autorització d’accés dels vehicles industrials que hagin d’accedir a la zona afectada directament a la Policia Local de Sant Feliu de Guíxols mitjançant el correu electrònic cameres@guixols.cat, comunicant el país, la matrícula, la marca i el model del vehicle industrial. També caldrà anotar a la petició el número d’expedient de la llicència d’obres autoritzada per l’Ajuntament. Per l’ocupació de la via pública i/o pel tall de carrers, si s’escau, hauran de seguir un procediment paral·lel i independent a aquest tràmit.

- **Empreses de serveis bàsics (aigua, electricitat, sanejament, telecomunicacions, servei municipal de recollida d’escombraries, gas natural, etc.):** Les empreses subministradores de serveis que disposi de clients i/o instal·lacions dins de l’àmbit d’actuació ha de sol·licitar accés directament a la Policia local de Sant Feliu de Guíxols mitjançant el correu electrònic cameres@guixols.cat, on s’ha de comunicar el país, la matrícula, la marca i model del vehicle comercial. Si es tracta d’una actuació urgent, aquesta comunicació es podrà realitzar com a màxim de 24 hores després de l’entrada en la zona de l’àmbit d’actuació mitjançant el correu electrònic ressenyat.

- **Els vehicles logotipats dels serveis d’URGÈNCIA i EMERGÈNCIA( serveis sanitaris, bombers, policia, protecció civil, etc.),** podran accedir a la zona sense autorització ni comunicació prèvia quan ho requereixi el servei que hagin de prestar.

- **Els vehicles que traslladin els estadants d’hotels** situats dins la zona

- L'Ajuntament podrà concedir altres autoritzacions de caràcter temporal quan es justifiqui la necessitat d'accés, la qual serà prèviament valorada pels tècnics corresponents.

**c) Prohibició d’estacionament:**

En cap cas, l’autorització d’accés a la zona de vianants dona autorització per estacionar. Als efectes del present apartat, s’entén per estacionament la definició que d’aquest terme realitza la normativa vigent en matèria de trànsit i seguretat viària.

**d)Duració de l’autorització.** La duració de l’autorització per circumstàncies especials i d’interès general serà d’un any a comptar des de la data d’aprovació. L’autorització s’haurà de renovar cada any, mitjançant presentació d’instància dirigida a l’Ajuntament de Sant Feliu de Guíxols sol·licitant la renovació de l’autorització.

La duració de les autoritzacions extraordinàries seran pel temps mínim imprescindible segons cada cas. Aquesta duració serà establerta pels tècnics encarregats d’acord amb les necessitats del cas i la documentació aportada per la persona interessada.

**e)Procediment**.El procediment per sol·licitar l’autorització d’accés ordinària a l'Àrea de Vianants de la Zona Baixa Casc Antic, serà mitjançant instància dirigida a l’Ajuntament de Sant Feliu de Guíxols, mitjançant via telemàtica o presencial, d’acord amb el que estableix la Llei 39/2015, d’1 d’octubre, del Procediment Administratiu Comú de les Administracions Públiques

Els subjectes obligats a relacionar-se electrònicament amb l’administració, segons l’article 14 de la Llei 39/2015 (persones jurídiques, entitats, professionals col·legiats i els seus representants), hauran de presentar la petició de forma telemàtica a la seu electrònica, utilitzant el tràmit específic i adjuntant tota la documentació requerida (cal certificat digital).

L’Ajuntament publicarà tota la informació amb els tràmits corresponents per obtenir l’autorització d’accés a l'Àrea de Vianants de la Zona Baixa Casc Antic, a la web de l’Ajuntament, a l’enllaç següent: https://ciutadania.guixols.cat//tramit/Sol%c2%b7licitud-d-autoritzacio-per-accedir-amb-vehicle-a-la-zona-del-nucli-antic-controlada-per-cameres-\_1318

**CAPÍTOL X: Càrrega i descàrrega de mercaderies**

**Article 55. Definició de mercaderies**

En aquesta Ordenança s’entenen com a mercaderies els productes o eines que són objecte de trànsit o suport de serveis.

**Article 56. Espais destinats a la càrrega i descàrrega**

1. La càrrega i descàrrega de mercaderies s’ha de fer a l’interior dels locals comercials i industrials, sempre que reuneixin les condicions adequades. L’obertura de nous locals d’aquesta classe, la superfície, finalitat i situació dels quals permeti presumir racionalment que s’hi hauran de fer habitualment o amb especial intensitat operacions de càrrega i descàrrega, se subordinarà al fet que els titulars reservin l’espai interior suficient per desenvolupar-hi aquestes operacions.

2. L’Alcaldia podrà determinar zones reservades per a càrrega i descàrrega perquè els vehicles destinats al transport de mercaderies puguin carregar i descarregar quan les condicions dels locals comercials o industrials no permetin fer-ho al seu interior. Aquestes zones són d’ús exclusiu per efectuar tasques de càrrega i descàrrega amb vehicles comercials, no són espais d’estacionament reservat per a aquests tipus de vehicles. La utilització de les zones de càrrega i descàrrega està únicament reservada a l’estacionament de vehicles autoritzats per fer transport de mercaderies, de vehicles comercials o d’indústries, visualment identificats que carreguin o descarreguin mercaderies relacionades amb la seva identitat.

a) El període de temps màxim permès d’estacionament del vehicle és de 30 minuts.

b) Per permetre el control de temps màxim autoritzat per a la realització de cada operació de càrrega o descàrrega que preveu aquesta ordenança, serà obligatòria l’exhibició de l’hora de començament de l’operació, la qual quedarà fixada en un rellotge que es posarà a la part inferior del parabrises de tal manera que resti totalment visible a l’exterior. Aquest rellotge no caldrà que sigui l’específic del municipi de Sant Feliu de Guíxols.

c) No es permet estaciona5 més de 15 minuts un vehicle autoritzat, en una zona de càrrega i descàrrega sense fer aquesta activitat.

d) Aquests vehicles hauran de lluir en lloc visible un indicador horari en el que es reflecteixi l’hora que s’ha començat a ocupar la zona reservada.

3. Els vehicles hauran d’estar alineats paral·lelament a la vorera amb la part de davant en sentit de la circulació general, excepte en el cas de senyalització de zones de bateria en que el vehicle no podrà sobrepassar l’espai assenyalat a tal fi, i de manera que no obstaculitzi la circulació de vianants ni de vehicles ni constitueixi perill per a la mateixa.

4. Fora de les zones reservades a què es refereix el punt anterior, únicament es permet la càrrega i descàrrega en els dies, hores i llocs que s’autoritzi.

**Article 57. Prohibicions**

1. Els vehicles que carreguen o descarreguen no poden fer-ho en doble fila, ni en els llocs on amb caràcter general estigui prohibida la parada o es dificulti la circulació de vehicles o vianants. Cal disposar de llicència municipal per dur a terme aquesta activitat fora de les zones establertes de càrrega i descàrrega quan aquestes operacions entorpeixin el trànsit de vehicles o vianants.

2. Les operacions de càrrega i descàrrega tampoc es poden fer a les zones en què el paviment està senyalitzat amb franges obliqües o en quadrícula, de color groc o blanc, tant si l’ocupació és total o parcial. Aquest precepte tindrà la consideració de greu.

3. Les operacions de càrrega i descàrrega de pedres, fustes, ferros i d’altres mercaderies pesants no es podran realitzar directament sobre el paviment ni es podrà malmetre els jardins, el mobiliari urbà o les instal·lacions públiques.

4. En cap cas i sota cap circumstància es permetrà que els vehicles que realitzin operacions de càrrega i descàrrega es situïn total o parcialment sobre les voreres.

**Article 58. Vehicles autoritzats per utilitzar les zones de càrrega i descàrrega**

La utilització de les zones de càrrega i descàrrega i la utilització del rellotge és per tots aquells vehicles comercials, industrials, mixtos o adaptables i derivats de turisme amb MMA inferior a 3.500 kg.

L’alcalde o el regidor en qui delegui podrà autoritzar excepcionalment i, per raons justificades, l’ús de les zones de càrrega i descàrrega per vehicles diferents dels esmentats en el paràgraf anterior.

**Article 59. Prohibició d’emmagatzemar a la via**

1. Les mercaderies que es carreguin i descarreguin s’han de traslladar directament de l’immoble de la persona interessada al vehicle i viceversa, i no es poden emmagatzemar temporalment a la via pública, excepte casos excepcionals que deuran ésser expressament autoritzats i atenent-se a les condicions que en cada cas s’estableixin.

2. Les operacions de càrrega i descàrrega hauran de fer-se amb l’obligació de deixar en tot moment la vorera lliure de mercaderies o d’altres obstacles.

**Article 60. Sorolls**

Les operacions de càrrega i descàrrega s’han de realitzar amb les degudes precaucions per evitar molèsties i/o sorolls innecessaris i amb l’obligació de deixar neta la vorera.

**Article 61. Horari**

Només es podran realitzar operacions de càrrega i/o descàrrega de les 8 a les 20 hores, de dilluns a divendres, i de 8 a 12 hores els dissabtes, restant prohibides aquestes operacions fora d’aquest horari, i fora d’aquests dies. Excepcionalment es podrà autoritzar aquestes operacions fora d’aquests dies i horaris en casos expressament autoritzats i atenent-se a les condicions que en cada cas s’estableixin.

**Article 62. Mitjans**

Les operacions de càrrega i/o descàrrega s’haurà d’efectuar pel costat més proper a la vorera i deuran efectuar-se utilitzant els mitjans necessaris i amb el personal suficient per a finalitzar-les al més aviat possible, procurant no obstruir o dificultar la circulació tant dels vianants com dels vehicles, així com els accessos a guals autoritzats. El límit de temps autoritzat, per cada operació, amb caràcter general, serà de 30 minuts. Excepcionalment es podrà autoritzar un període de major temps, prèvia sol·licitud degudament justificada i per una operació en concret.

**Article 63. Lliurament de rellotges d’horaris en zones de càrrega i descàrrega**

El lliurament dels rellotges d’horari per a zones de càrrega i descàrrega, pels vehicles assenyalats en el Article 56 de la present Ordenança, s’efectuarà al servei municipal de la Policia Local, servei que comprovarà el permís de circulació, la fitxa tècnica i la targeta de transport del vehicle per comprovar si s’adequa a l’activitat. Tanmateix, quan es realitzi el lliurament d’un rellotge de càrrega i descàrrega s’anotarà al mateix la matrícula del vehicle.

**CAPÍTOL XI. Mesures generals de circulació**

**Article 64. Carrils reservats**

La circulació pels carrils reservats està limitada als vehicles que indiqui la senyalització.

**Article 65. Velocitat dels vehicles**

1. Els conductors han de respectar els límits de velocitat establerts i han de tenir en compte, a més, les seves pròpies condicions físiques i psíquiques, les característiques i l’estat de la via, del vehicle i de la seva càrrega, les condicions meteorològiques, ambientals i de circulació, i, en general, les circumstàncies que hi hagi en cada moment, a fi d’adequar-hi la velocitat, de forma que sempre puguin detenir el vehicle dins dels límits del seu camp de visió i davant de qualsevol obstacle o perill que pugui presentar-se.

2. El límit genèric de velocitat a les vies urbanes serà de:

a) 20 km/h en vies de plataforma única de calçada i vorera.

b) 30 km/h en vies d’un únic carril per sentit de circulació o d’un únic carril.

c) 50 km/h en vies de dos o més carrils per sentit de circulació.

3. Es podrà rebaixar la velocitat màxima permesa en la zona urbana que es determini, i s’haurà d’indicar mitjançant senyalització específica.

4. Excepcionalment es podrà augmentar la velocitat en vies d’un únic sentit de circulació per sentit fins a una velocitat màxima de 50 km/h, prèvia senyalització específica.

5. En les vies urbanes a les que es refereix l’apartat 2 c) i en travesseres, els vehicle que transportin mercaderies perilloses circularan a una velocitat màxima de 40 km/h.

6. El límit genèric de velocitat en travessia és de 50 km/h per a qualsevol tipus de vehicle. Aquest límit podrà ser rebaixat per l’autoritat municipal, prèvia senyalització específica.

7. La velocitat màxima que han de respectar els vehicles que circulen per les vies fora de poblat és la que correspongui a la senyalització específica, a les característiques del tram de la via, o a les circumstàncies personals dels conductors o dels vehicles.

8. No es pot entorpir la marxa normal d’un altre vehicle circulant, sense causa justificada, a una velocitat anormalment reduïda. A les vies en zona urbana el límit mínim de velocitat és la meitat de la velocitat genèrica o de l’específica, llevat casos de transports especials o quan les circumstàncies del trànsit impedeixin el manteniment d’una velocitat superior a la mínima sense risc per a la circulació”.

**Article 66. Element de moderació de la velocitat**

L’Ajuntament podrà instal·lar a la calçada de les vies urbanes, sistemes constructius de moderació de velocitat, consistents en canvis de nivell del ferm o qualsevol altre sistema, d’acord amb les especificacions tècniques que es determinin pels Serveis Tècnics de l’Ajuntament i d’acord amb la normativa, instruccions o recomanacions de la Generalitat de Catalunya.

**Article 67. Motocicletes i ciclomotors**

1. Es prohibeix la circulació de dos o més motocicletes o ciclomotors en paral·lel.

2. Les motocicletes i els ciclomotors no poden produir sorolls amb acceleracions brusques, tubs d’escapament o altres circumstàncies anòmales.

3. Sempre que n’hi hagi i sigui transitables, els ciclomotors hauran de circular pels vorals de les vies públiques o per la part més propera a la dreta del carril de circulació.

4. Es prohibeix la circulació de motocicletes i ciclomotors amb límits de sorolls i gasos superiors a l’establert reglamentàriament.

**Article 68. Vehicles blindats de transport de cabals**

Els vehicles blindats de transport de cabals poden efectuar parades per carregar i descarregar en llocs prohibits sempre que no dificultin greument la circulació de vehicles i no obstrueixin els passos de vianants o les adaptacions a les voreres per a disminuïts i/o ciclistes. Així mateix, hauran se seguir en tot moment les indicacions i instruccions que els donin els agents de la Policia Local.

**Article 69. Permisos especials per circular**

1. No es permet la circulació de vehicles de 2 o més tones o de vehicles de massa, dimensió i pressió sobre el paviment superiors a les establertes en les disposicions reglamentàries sense autorització municipal per circular per les vies públiques de la ciutat. Aquestes autoritzacions poden ser per a un nombre limitat de circulacions o per a un termini determinat, les sol·licituds urgents d’aquests tipus d’autoritzacions les atendrà directament la Prefectura de la Policia Local.

2. No es permet la circulació per les vies públiques de la ciutat dels vehicles especials denominats trens turístics, constituïts per un vehicle tractor i un o diversos remolcs, concebuts i construïts pel transport de persones amb fins turístics, sense autorització municipal, on hi haurà de constar el recorregut a realitzar, parades, horari, velocitat màxima limitada i totes les limitacions que es considerin necessàries per garantir la seguretat.

**CAPÍTOL XII: Transport col·lectiu de viatgers**

**Secció primera: Transport escolar**

**Article 70. Serveis urbans**

Per a la prestació de serveis de transport escolar discrecionals amb reiteració d’itinerari que es realitzin íntegrament en el terme municipal de Sant Feliu de Guíxols, caldrà autorització municipal, d’acord amb la legislació vigent en matèria de transport. Aquesta infracció tindrà la consideració de molt greu.

**Article 71. Serveis interurbans**

1. Per a la prestació de serveis de transport escolar interurbans amb parades intermèdies o amb origen o destinació a un centre d’ensenyament ubicat en el terme municipal de Sant Feliu de Guíxols, caldrà autorització de la Direcció General de Ports i Transports de la Generalitat de Catalunya.

2. L’Ajuntament de Sant Feliu de Guíxols informarà i podrà proposar canvis a la Direcció General de Ports i Transports de la Generalitat de Catalunya sobre la ubicació de les parades intermèdies, de principi o final de trajecte i sobre els recorreguts urbans dels transports escolars interurbans quan transitin pel terme municipal de Sant Feliu de Guíxols.

**Article 72. Autorització municipal dels serveis urbans**

1. L’autorització municipal per a la prestació de serveis de transports escolars urbans serà per curs escolar complet o pel període de temps que resti perquè s’acabi.

2. En l’autorització municipal, amés del que determini la legislació corresponent, hi haurà de constar el recorregut, els horaris, les parades i el temps màxim d’espera.

3. S’haurà de sol·licitar una nova autorització per qualsevol modificació de les condicions en les quals fou atorgada.

4. Les infraccions tipificades a la legislació sobre seguretat del transport escolar i de menors, i de les autoritzacions, se sancionaran per l’Alcaldia, amb la multa que correspongui segons l’esmentada legislació.

**Secció segona: Parada de transport públic de viatgers urbà**

**Article 73. Disposicions generals**

1. L’Ajuntament determinarà els llocs on hauran de situar-se les parades de transport públic urbà.

2. No es pot romandre en aquestes parades més temps del necessari per recollir o deixar els passatgers, llevat de les senyalitzades com a origen o final de línia.

3. En les parades de transport públic destinades al servei del taxi, aquests vehicles només hi poden romandre per esperar passatgers.

4. El nombre de vehicles no pot ser superior a la capacitat de la parada

5. Pel que fa a les parades de transport públic interurbà en sòl urbà i urbanitzable els titulars de les línies han de disposar de l’autorització de l’Administració corresponent.

Secció tercera : Parades de transport a l’estació d’autobusos

**Article 74. Disposicions generals**

1. Els serveis de sortida, arribada i trànsit d’autobusos de línies regulars de transport de viatgers, equipatges i encàrrecs per carretera amb parada a Sant Feliu de Guíxols han d’utilitzar l’estació d’autobusos, llevat d’aquells que en aplicació de la normativa d’ordenació terrestre n’estiguin exempts.

2. Tots els serveis de transport de viatgers que efectuïn parades fora l’estació d’autobusos, per recollir o deixar viatgers, han de disposar de l’autorització de l’administració competent.

**CAPÍTOL XIII: Usos restringits a la via pública**

**Article 75. Limitacions**

1. A les zones reservades al trànsit de vianants i de vehicles, no es permeten els jocs, les diversions o les activitats que puguin representar risc o molèsties per vianants o conductors.

2. La circulació dels patins, patinets, monopatins i altres aparells similars s’han d’atendre a les prescripcions següents:

a) Han de circular pels carrils bici, si no n’hi ha, per aquells vials que aquesta ordenança i el Reglament General de Circulació els habiliti a fer-ho. Només podran circular per la calçada sempre que no hi hagi un carril bici o zona de la via habilitada per a la circulació d’aquests.

b) No poden circular per les voreres, parcs públics, passeigs, places i zones de vianants, excepte per aquelles zones degudament habilitades per la autoritat municipal per a la seva circulació.

c) No poden ser arrossegats per un altre vehicle.

3. La normativa vigent regularà els usos de la via pública derivats de l’activitat de proves esportives que discorrin pel nucli urbà.

4. La no obtenció de la corresponent autorització per a la realització d’esdeveniments esportius i/o culturals, tindrà la consideració de molt greu, sense detriment d’altres responsabilitats derivades de l’incompliment, segons les lleis i reglaments vigents al respecte.

**CAPÍTOL XIV: Circulació de vehicles pesants i de mercaderies perilloses**

**Article 76. Circulació**

Es prohibeix la circulació de vehicles pesants amb una massa màxima autoritzada (MMA) superior a les 12 tones, de les 0 a les 24 hores, per les vies urbanes del municipi de Sant Feliu de Guíxols, compreses en el casc antic, zona decimonònica i urbanitzacions. L’àmbit de la zona decimonònica i del casc antic queda delimitat pels carrers que es relacionen a l’annex I.

Excepcionalment es podrà autoritzar l’accés a les zones referides al punt anterior dels vehicles pesants amb una MMA superior a les 12 tones, quan es justifiqui la necessitat d’aquest accés i la manca d’altres alternatives. En l’autorització municipal corresponent es podrà fixar l’obligació del sol·licitant de dipositar una garantia de forma prèvia a l’accés per respondre dels possible danys que pugui causar la circulació del vehicle pesant.

En totes les vies urbanes del municipi de Sant Feliu de Guíxols, es prohibeix el transport de mercaderies perilloses, explosives o inflamables en trànsit, així com el transport de més de 3.000 litres de productes contaminants de l’aigua. La present infracció tindrà la consideració de molt greu.

Es permet l’accés dels vehicles pesants, cisternes o contenidors cisternes que transportin matèries perilloses destinades al proveïment d’estacions de servei o gasolineres, sempre que utilitzin els itineraris d’entrada i sortida i els horaris estipulats per a cada estació de servei per descarregar parcialment o total de la seva càrrega. L’incompliment dels itineraris tindrà la consideració de molt greu.

Es permet la circulació de vehicles de transport de matèries perilloses pel repartiment a domicili de consumidors de gasos liquats d’ús domèstic i de gasoil per a calefacció.

Es permet la circulació de vehicles de transport de matèries perilloses per a la descàrrega parcial o total de gasos i productes necessaris pel funcionament de centres sanitaris, sempre que utilitzin els itineraris d’entrada i sortida i els horaris estipulats per a cada centre. Els itineraris i horaris es determinaran per decret d’Alcaldia.

Per la circulació de vehicles pesants amb una MMA superior a 12 tones per les zones no referides al primer paràgraf d’aquest article, l’Ajuntament podrà fixar itineraris d’entrada i sortida obligatoris, i l’obligació de dipositar una garantia de forma previ a l’accés per respondre dels possible danys que pugui causar la circulació del vehicle pesant.

**Capítol XV: Conducció sota els efectes de l’alcohol o altres substàncies**

**Article 77. Procediment**

1. El conductor d’un vehicle no pot conduir amb una taxa superior a la que s’estableixi de begudes alcohòliques, estupefaents, psicotròpics, estimulants o altres substàncies anàlogues.

2. Tots els conductors de vehicles han de sotmetre’s a les proves que s’estableixin per a la detecció de les possibles intoxicacions per alcohol i altres substàncies estupefaents, psicotròpics, estimulants o anàlogues. Igualment hi estan obligats els altres usuaris de la via quan es trobin implicats en algun accident de trànsit.

3. La Policia Local podrà establir controls preventius per tal de controlar que els conductors circulin per les vies objecte del trànsit d’acord amb les taxes legalment establertes d’alcohol o sense presencia de substàncies estupefaents, psicotròpics, estimulants o altres substàncies anàlogues a l’organisme.

4. Les proves d’alcoholèmia consistiran en la verificació de l’aire espirat mitjançant etilòmetres autoritzats i les practicaran els agents encarregats de la vigilància del trànsit d’acord amb les prescripcions establertes a la vigent normativa de trànsit. Per la pràctica de la resta de proves les que legalment es determinin.

5. A petició de l’interessat, o per ordre de l’autoritat judicial, es podran repetir les proves per tal de contrastar-les mitjançant una anàlisi de sang, orina o altres d’anàlogues. La despesa del procés d’aquestes anàlisis de contrast aniran a càrrec de l’interessat. En cas de donar negatiu el resultat de la prova de contrast, l’Ajuntament es farà càrrec de la despesa i retornarà la quantitat lliurada per l’interessat en qualitat de dipòsit. El personal sanitari estarà obligat a obtenir les mostres, i a donar el resultat de les proves a l’autoritat municipal.

**TÍTOL III: RÈGIM SANCIONADOR**

**Capítol I. Competència i normativa**

**Article 78. De la competència sancionadora**

1.- L’article 84.4 del RDL 6/2015, de 30 d’octubre, pel qual s’aprova la Llei sobre Trànsit, Circulació de Vehicles a Motor i seguretat Viària, estableix que correspon a l’alcalde la competència sancionadora per infraccions a les normes de circulació comeses en les vies urbanes, llevat que el fet pugui constituir delicte perseguible d’ofici, i amb les excepcions previstes al mateix article. Les infraccions a les disposicions d’aquesta Ordenança seran sancionades per l’alcalde o persona o òrgan en qui delegui, d’acord amb la legislació vigent en matèria de trànsit, circulació de vehicles a motor i seguretat viària.

2.- Seran sancionades per l’autoritat estatal o autonòmica que correspongui, les infraccions de la normativa vigent en matèria de transport, tant de mercaderies com de viatgers o matèries perilloses, les infraccions de les normes reguladores de l’activitat dels centres de reconeixement i d’ensenyança, les relatives a l’assegurança obligatòria i les infraccions a la manca d’autoritzacions per a la conducció i per a la circulació previstes al títol IV del RDL 6/2015, de 30 d’octubre.

3.- En aquells casos en què la infracció comesa comporti la pèrdua de punts, a més a més de la multa, es comunicarà a la Prefectura Provincial de Trànsit per a la seva anotació en el Registre de Conductors i Infractors.

**Article 79. Normativa**

En tot el que no estigui regulat en la present Ordenança i en el seu quadre annex d’infraccions (Annex II), s’estarà a l’establert al Reglament General de Circulació aprovat per RD 1428/2003, de 21 de novembre i l’establert al RDL 6/2015, de 30 d’octubre i les seves posteriors modificacions.

La qualificació de la infracció i l’import de la sanció aplicable a cadascuna en el present Annex, ha estat determinat dintre dels límits autoritzats per la Llei de Trànsit, circulació de vehicles a motor i seguretat viària aprovada pel RDL 6/2015, de 30 d’octubre.

En tot cas, serà d’aplicació una bonificació del 50% als imports denunciats si el pagament té lloc dins dels 15 dies naturals següents a la recepció de la notificació de la denúncia, tal i com estableix l’article 93.1, 94 i 95.1 RD Legislatiu 6/2015, de 30 d’octubre.

**Article 80. De les infraccions i sancions**

1. Les accions o omissions contràries a la legislació estatal i autonòmica en matèria de trànsit i als preceptes d’aquesta Ordenança tindran el caràcter d’infraccions administratives i seran sancionades per les normes específiques en matèria de trànsit, llevat que puguin constituir delicte. En aquest cas, l'òrgan instructor ho posarà en coneixement del Ministeri Fiscal i acordarà la paralització del procediment, abstenint-se de dictar resolució mentre l'autoritat judicial no emeti sentència o resolució definitiva.

2. Les infraccions administratives esmentades en el paràgraf anterior es classifiquen en lleus, greus i molt greus, segons les especificacions i els criteris establerts en el Títol V, Capítol I, del RDL 6/2015, de 30 d’octubre.

3. Les infraccions a aquesta Ordenança seran sancionades amb la imposició d’una multa, segons la tipificació i la quantia establerta en l’annex II. Les infraccions lleus seran sancionades amb multa de fins a 100 euros; les greus, amb multa de 200 euros, i les molts greus, amb multa de 500 euros, sense perjudici del que s’estableix a l’article 80 del RDL 6/2015, de 30 d’octubre en relació a determinades infraccions.

**Article 81. De la responsabilitat administrativa de les infraccions**

1. La responsabilitat per les infraccions que disposa aquesta Ordenança recauran directament en la persona que hagi comès la infracció, o en el titular, l’arrendatari a llarg termini o el conductor habitual, segons les especificitats previstes a l’article 82 de la Llei sobre Trànsit, Circulació de Vehicles a Motor i Seguretat Viària.

2. En el cas de menors de divuit anys, respondran solidàriament amb ell, els seus pares, tutor o representant legal.

3. El titular o arrendatari del vehicle, degudament requerit, té l’obligació d’identificar la persona que conduïa el vehicle quan es va cometre la infracció. En cas d’incompliment d’aquesta obligació en el termini establert, sense causa justificada, serà sancionat com a autor d’una falta molt greu, amb una multa per import del doble de la prevista per a la infracció original si aquesta és lleu, i del triple si la infracció que ho motiva és greu o molt greu.

**Article 82. De les denúncies voluntàries**

1. Qualsevol ciutadà podrà formular denúncia voluntària per suposades infraccions a la normativa de trànsit. En aquests casos, la denúncia es podrà interposar verbalment davant dels agents de la Policia Local, que seran els encarregats de redactar el butlletí corresponent en què, a més de la descripció dels fets i les dades del denunciat i/o del seu vehicle, constaran les dades del denunciant i la seva signatura. La denúncia també podrà formular-se mitjançant escrit dirigit a l’Alcaldia.

2. Quan les infraccions ho siguin a normes, requisits i condicions no regulats en la present Ordenança de Circulació, les denúncies voluntàries hauran de presentar-se davant de l’organisme estatal o autonòmic que tingui la competència per raó de la matèria denunciada.

**Capítol II. Procediment sancionador**

**Article 83. Procediment sancionador**

El procediment sancionador, règim de recursos i execució de sancions, serà el que preveu aplicable serà el que estableix al Reial Decret Legislatiu 6/2015, de 30 d'octubre, pel qual s'aprova el text refós de la Llei sobre Trànsit, Circulació de Vehicles a Motor i Seguretat Vial, i normativa reglamentària que la desenvolupi, així com les normes que en futur modifiquin, substitueixin o complementin aquestes.

**Article 84. Òrgan instructor de l’expedient sancionador**

1. No es podrà imposar cap sanció per infraccions als preceptes o disposicions d’aquesta Ordenança i de la legislació sobre trànsit, circulació de vehicles de motor i seguretat viària, sinó en virtut de procediment instruït d’acord a les normes previstes al RDL 6/2015 de 30 d’octubre, pel qual s’aprova la Llei sobre Trànsit, Circulació de Vehicles a Motor i Seguretat Viària i el reglament que la desenvolupi. En allò no previst en la llei esmentada, serà d’aplicació la normativa general del procediment sancionador.

2. La unitat gestora dels expedients sancionadores de l’Ajuntament o l’organisme que en tingui delegada la gestió serà l’òrgan competent per instruir i impulsar la tramitació dels expedients per les infraccions comeses en aplicació d’aquesta Ordenança, així com aquelles altres que en matèria de trànsit, circulació de vehicles de motor i seguretat viària, hagi estat delegada la potestat sancionadora en els alcaldes.

**Article 85. Al·legacions i revisió dels actes**

1. Les persones que hagin estat denunciades o se’ls hagi retirat o immobilitzat el vehicle per una infracció a les normes de trànsit o a les disposicions d’aquesta Ordenança, i no estiguin conformes amb la denúncia, podran presentar al·legacions, per qualsevol mitjà admès en dret, en aquest Ajuntament o a l’organisme que tingui delegada la gestió administrativa i recaptació de les multes de trànsit municipals.

2. El termini de presentació d’al·legacions és de vint dies naturals a partir de l’endemà de la data de notificació de la denúncia. En l’escrit hauran de fer constar les dades d’identificació de la persona i del domicili per a notificacions, el número d’expedient o del butlletí de denúncia, la data de la denúncia, la matrícula del vehicle denunciat, i tot allò que cregui convenient per a la seva defensa, així com la proposició, si s’escau, de les proves oportunes.

3. Contra les resolucions dictades per l’autoritat sancionadora, podrà interposar-se recurs de reposició en el termini d’un mes des del dia següent a la seva notificació.

4. Les resolucions que posin fi a la via administrativa podran ésser recorregudes davant l’ordre jurisdiccional contenciós administratiu. No obstant això, es podrà interposar qualsevol recurs que es consideri convenient.

**Article 86. Prescripció**

1. El termini de prescripció de les infraccions, d’acord amb l’article 112.1 del RDL 6/2015 de 30 d’octubre, pel qual s’aprova la Llei sobre Trànsit, Circulació de Vehicles a Motor i Seguretat Viària és de tres mesos per les infraccions lleus, i de sis mesos per les greus i molt greus.

2. La prescripció s’interromp per qualsevol actuació administrativa de la qual tingui coneixement la persona denunciada o estigui encaminada a esbrinar la seva identitat o domicili o per la notificació efectuada d’acord amb l’establert als articles 89, 90 i 91 de l’esmentat text articulat.

**Article 87. Caducitat**

Si no s’hagués produït resolució sancionadora transcorregut un any des de la iniciació del procediment, aquest caducarà i s’arxivaran les actuacions, ja sigui per sol·licitud de l’interessat o d’ofici per l’òrgan que havia de dictar la resolució.

El termini de caducitat se suspendrà si els fets han estat motiu de procediment penal; el còmput del termini es reprendrà quan la resolució judicial sigui ferma, tal com preveu l’article 112.3 del RDL 6/2015 de 30 d’octubre, pel qual s’aprova la Llei sobre Trànsit, Circulació de Vehicles a Motor i Seguretat Viària.

**Article 88. Pagament de les multes**

1. La multa podrà pagar-se amb una reducció del 50% de l’import si el pagament té lloc en l’acte de notificació de la denúncia per part de l’agent de l’autoritat o dins dels vint dies naturals següents a la recepció de la notificació de la denúncia, tal com estableix l’article 94 del RDL 6/2015, de 30 d’octubre. Aquest procediment abreviat, amb pagament voluntari, implica la renúncia a formular al·legacions posteriors i la finalització del procediment sancionador sense resolució expressa.

2. Si no s’abona la multa voluntàriament i es presenten al·legacions dins del termini de vint dies naturals, el procediment es tramitarà de manera ordinària. Un cop finalitzat el procediment amb resolució sancionadora ferma, l’interessat disposarà de quinze dies naturals, o el termini superior que s’estableixi a la notificació, per fer efectiva la multa a través dels organismes de recaptació o les entitats bancàries que hagi designat l’Ajuntament.

3. Vençut el termini establert en l’apartat anterior sense que s’hagi satisfet l’import de la sanció, la seva exacció es durà a terme pel procediment de constrenyiment executiu, sense perjudici de poder interposar recurs davant de la jurisdicció contenciós administrativa.

**Disposició transitòria.**

Totes les autoritzacions d’accés i transit per la zona delimitada de la Zona de Vianants ZONA BAIXA CASC ANTIC, concedides abans de l’entrada en vigor d’aquesta normativa, caducaran automàticament als dos anys de la publicació d’aquesta ordenança quedant obligats demanar autorització d’accés i transit conforme aquesta ordenança.

Tots els expedients sancionador i expedients de qualsevol mena iniciats a l’empara de la normativa anterior, en la matèria objecte d’aquesta ordenança, es resoldran d’acord amb aquella normativa excepte en els casos en que la nova resulti mes beneficiosa en el que s’aplicarà aquesta ultima.

**Disposició addicional primera**

La present Ordenança de Circulació de Sant Feliu de Guíxols podrà ser modificada per acord del Ple de la Corporació municipal o, en tot cas, a causa de la promulgació de normes o disposicions comunitàries, estatals o autonòmiques, de rang normatiu superior reguladores d’aquestes matèries.

**Disposició addicional segona**

Respecte possibles modificacions posteriors a l‘entrada en vigor de la present Ordenança les disposicions generals que afectin articles els quals contradiguin en tot o en part els mateixos, esdevindran derogats de forma automàtica, essent d’aplicació les disposicions generals en matèria de trànsit.

**Disposició addicional tercera**

En tot el que no estigui previst en aquesta ordenança, s’aplicaran les disposicions generals sobre trànsit, circulació de vehicles a motor i seguretat viària que prevegi la normativa vigent, especialment allò establert al RDL 6/2015 de 30 d’octubre, pel qual s’aprova la Llei sobre Trànsit, Circulació de Vehicles a Motor i Seguretat Viària i al Reial decret 1428/2003, de 21 de novembre, pel qual s'aprova el Reglament General de Circulació o normatives que les substitueixin.

**Disposició derogatòria**

Queden derogades quantes disposicions d’igual o inferior rang que contravinguin o entrin en col·lisió amb l’actual Ordenança de Circulació.

Queda completament derogada la versió consolidada l’Ordenança Municipal de circulació de l’Ajuntament de Sant Feliu de Guíxols, aprovada pel Ple de l’Ajuntament de Sant Feliu de Guíxols, en la sessió de data 26 de gener de 2012.

Queden derogats aquells preceptes de l’Ordenança reguladora de la concessió de targetes i la reserva d’estacionament per a persones amb discapacitat i mobilitat reduïda (BOP núm. 169 de 4 de setembre de 2014), que contradiguin allò establert a la present ordenança, especialment el catàleg de sancions previst a l’Annex I d’aquesta.

**Disposició final**

Aquesta Ordenança entrarà en vigor, d’acord amb el que disposa l’article 70.2 de la Llei 7/1985, de 2 d’abril, Reguladora de les Bases de Règim Local, quan hagi estat publicat íntegrament el seu text i hagi transcorregut el termini establert a l’article 65.2.

**Annex I Plànol de la delimitació de de l'Àrea de Vianants de la Zona Baixa Casc Antic**

Al plànol següent s’exposa la delimitació de l'Àrea de Vianants de la Zona Baixa Casc Antic i la ubicació de les càmeres de videovigilància que controlen l’accés a la zona.



**Annex II. Catàleg d’infraccions de l’Ordenança Municipal de Circulació de l’Ajuntament de Sant Feliu de Guíxols**

|  |  |  |  |  |  |  |  |
| --- | --- | --- | --- | --- | --- | --- | --- |
| **NORMES GENERALS DE COMPORTAMENT EN LA CIRCULACIÓ** | | | | | | | |
| **Concepte de la infracció** | | **Article** | **Grau** | | **Quantia**  **€** | **Dte.**  **50%** | **Pèrdua punts** |
| Col·locar qualsevol classe de senyalització fixa o provisional sense autorització municipal | | 3.1.a | G | | 200 | 100 |  |
| Retirar, traslladar o ocultar la senyalització d’una via  sense autorització | | 3.1.b | G | | 200 | 100 |  |
| Col·locar en un senyal vertical de trànsit o semàfor, o al seu voltant, qualsevol tipus de publicitat o instal·lació anàloga | | 3.2 | L | | 100 | 50 |  |
| Col·locar un tendal, cartell, anunci o qualsevol instal·lació en general que impedeixi o dificulti la visibilitat de senyals verticals de trànsit o semàfors | | 3.3 | G | | 200 | 100 |  |
| Manipular o modificar la senyalització d’una via, de manera que pugui induir a confusió, se’n redueixi la visibilitat o eficàcia, o que pugui deteriorar-se. | | 3.4 | G | | 200 | 100 |  |
| Col·locar un anunci, placa, cartell, marca, publicitat o instal·lació en general que per les seves característiques pugui distreure l’atenció del conductor d’un vehicle, o enlluernar els usuaris de la via pública | | 3.5 | L | | 100 | 50 |  |
| Col·locar un senyal de manera que dificulti el pas de vianants per la vorera o dels vehicles per la calçada | | 5.1 | L | | 100 | 50 |  |
| Utilitzar un tipus de senyal que hi hagi publicitat al seu contingut | | 5.4 | L | | 100 | 50 |  |
| Utilitzar senyals no homologats per indicar una reserva  d’espai temporal | | 5.7 | L | | 100 | 50 |  |
| No col·locar el titular requerit, el senyal/s determinats per l’ Ajuntament en un espai privat amb accés directe a la via pública | | 6 | L | | 100 | 50 |  |
| Alterar o modificar la senyalització temporal col·locada per l’ Ajuntament o la Policia Local, per raons de seguretat, ordre públic, emergència o per garantir la fluïdesa de la circulació. | | 8.3 | MG | | 500 | 250 |  |
| Col·locar un obstacle a la via pública sense llicència | | 9.2 | G | | 200 | 100 |  |
| Col·locar un obstacle a la via pública que dificulti la circulació de vianants o la de vehicles i/o la seva parada o estacionament | | 9.3. a | G | | 200 | 100 |  |
| Col·locar un obstacle a la via pública que la pugui deteriorar | | 9.3. b | L | | 100 | 50 |  |
| **CIRCULACIÓ DE VIANANTS** | | | | | | | |
| **Concepte de la infracció** | **Article** | | **Grau** | **Quantia**  **€** | | **Dte.**  **50%** | **Pèrdua punts** |
| Circular, un vianant, per la calçada, podent-ho fer per la vorera, voral o lloc destinat a aquesta funció | 11.1 | | L | 100 | | 50 |  |
| Creuar, un vianant, per la calçada fora del pas de vianants, o de forma no perpendicular, detenir-se a la calçada o entorpir el pas a altres usuaris mentre travessa | 11.2 | | L | 100 | | 50 |  |
| No complir, un vianant, les indicacions d’un Agent de circulació o als seus senyals | 11.3.a | | L | 100 | | 50 |  |
| No respectar, un vianant, el llum vermell d’un semàfor | 11.3.b | | L | 100 | | 50 |  |
| No respectar, un vianant, una senyalització específica  que l’afecti | 11.4.a | | L | 100 | | 50 |  |
| Creuar una plaça o rotonda, un vianant, per la calçada sense vorejar-la | 11.4.b | | L | 100 | | 50 |  |

|  |  |  |  |  |  |
| --- | --- | --- | --- | --- | --- |
| **PARADA DE VEHICLES** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Parar un vehicles separat del costat dret de la calçada o vorada en una via urbana de doble sentit de circulació | 12. b | L | 100 | 50 |  |
| No baixar del vehicle, els passatgers d’un vehicle en  situació de parada, pel costat de la vorera | 12. c | L | 100 | 50 |  |
| Parar obstaculitzant una entrada o sortida d’emergència o  d’accés de persones a un immoble | 12. e | L | 100 | 50 |  |
| Parar un vehicle no respectant el senyal vertical de parada prohibida (R-307) | 13.1. a | L | 100 | 50 |  |
| Parar un vehicle no respectant la línia longitudinal contínua de parada prohibida (M-7.8) | 13.1. b | L | 100 | 50 |  |
| Parar un vehicle no respectant senyals de abalisament o altres col·locats per l’ Ajuntament o els Agents de circulació | 13.1. c | L | 100 | 50 |  |
| Parar un vehicle en una via declarada per Decret d’ Alcaldia d’atenció preferent | 13.1.2 | L | 100 | 50 |  |
| Parar un vehicle on destorba la circulació de vehicles | 13.1.3 | G | 200 | 100 |  |
| Parar un vehicle de forma que obligui a altres usuaris de la via a efectuar maniobres no reglamentàries o perilloses | 13.1.4 | G | 200 | 100 |  |
| Parar un vehicle en una cruïlla o intersecció (excepte en un xamfrà autoritzat) | 13.1.5 | G | 200 | 100 |  |
| Parar un vehicle en un revolt, túnel, pont o canvi de rasant de visibilitat reduïda | 13.1.6 | G | 200 | 100 |  |
| Parar un vehicle en sentit contrari al únic sentit de circulació de la via | 13.1.7.a | L | 100 | 50 |  |
| Parar un vehicle a la vora esquerra de la calçada, en relació al sentit de marxa del vehicle, en una via de doble sentit de circulació | 13.1.8 | L | 100 | 50 |  |
| Parar un vehicle dificultant la visibilitat del trànsit o de la senyalització | 13.1.9 | L | 100 | 50 |  |
| Parar un vehicle en una zona senyalitzada com a reserva de transport públic de viatgers | 13.1.10.a | L | 100 | 50 |  |
| Parar un vehicles en una zona senyalitzada com a reserva per a taxi | 13.1.10.b | L | 100 | 50 |  |
| Parar un vehicle en una zona reservada com a estacionament per a persones amb mobilitat reduïda | 13.1.10.c | L | 100 | 50 |  |
| Parar un vehicle en una zona reservada, estacionament per serveis de seguretat o Policia | 13.1.10.d | L | 100 | 50 |  |
| Parar un vehicle en una zona reservada, estacionament per serveis d’urgències o ambulàncies | 13.1.10.e | L | 100 | 50 |  |
| Parar un vehicle en una zona reservada, estacionament pels Jutjats | 13.1.10.f | L | 100 | 50 |  |
| Parar un vehicle en una zona reservada a estacionament d’altres determinats vehicles especificats per senyal vertical (especificar quins) | 13.1.10.g | L | 100 | 50 |  |
| Parar un vehicle en un pas senyalitzat o adaptat per a vianants, discapacitats o ciclistes | 13.1.11 | L | 100 | 50 |  |
| Parar un vehicle en un carril bici o carril o part de la via, reservats exclusivament per a la circulació o el servei de determinats usuaris (BUS, TAXI) | 13.1.12 | L | 100 | 50 |  |
| Parar un vehicle on destorbi la circulació de vianants | 13.1.13 | L | 100 | 50 |  |
| Parar damunt de voreres, passeig i demès zones destinades al pas de vianants no expressament autoritzats | 13.1.14 | L | 100 | 50 |  |
| Parar en doble fila, encara que no destorbi la circulació | 13.1.15 | L | 100 | 50 |  |
| Parar un vehicle a les zones senyalitzades reserva de càrrega i descàrrega, llevat dels autoritzats. | 13.1.16 | L | 100 | 50 |  |

(sumar 14.10 estacionament mercat?)

|  |  |  |  |  |  |
| --- | --- | --- | --- | --- | --- |
| **ESTACIONAMENT DE VEHICLES** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Estacionar un vehicle en bateria en un lloc no senyalitzat | 14.1 | L | 100 | 50 |  |
| Estacionar o parar un vehicle de forma que impedeixi  l’optima utilització de l’espai disponible que queda | 14.2 | L | 100 | 50 |  |
| Estacionar un vehicle fora dels límits marcats en el paviment | 14.3 | L | 100 | 50 |  |
| Estacionar a la calçada, de forma que una part del vehicle envaeixi la vorera i dificulti la circulació del vianant, o afecti un element del mobiliari urbà o algun element estructural de la via pública | 14.4 | L | 100 | 50 |  |
| Estacionar o parar un vehicle sense garantir-ne la immobilització i que això provoqui el seu desplaçament sense conductor | 14.5 | L | 100 | 50 |  |
| Estacionar vehicles dipositats en tallers de reparació o venda de vehicles a la via pública | 14.6 | L | 100 | 50 |  |
| No respectar el senyal vertical d’estacionament  prohibit (R-308) | 15.1. a | L | 100 | 50 |  |
| No respectar la línia longitudinal discontínua  d’estacionament prohibit (M-7.7) | 15.1. b | L | 100 | 50 |  |
| Mitjançant marques viàries de color groc en forma de  “zig-zag” (M-7.9) | 15.1. c | L | 80 | 40 |  |
| No respectar la prohibició d’estacionament mitjançant senyalització d’abalisament col·locada per l’Ajuntament o els agents de circulació | 15.1.d | L | 80 | 40 |  |
| Estacionar un vehicle on està prohibida la parada mitjançant un senyal vertical (R-307) | 15.2. a | L | 100 | 50 |  |
| Estacionar en una zona senyalitzada amb una línia contínua de parada prohibida (M-7.8) | 15.2. b | L | 100 | 50 |  |
| Estacionar en una zona senyalitzada de color groc en forma de quadrícula | 15.2. c | L | 80 | 40 |  |
| Estacionar en una zona prohibida senyalitzada  mitjançant abalisament col·locat per l’autoritat o els  seus agents de circulació | 15.2. d | L | 100 | 50 |  |
| Estacionar on destorbi la circulació d’altres vehicles | 15.3. a | L | 80 | 40 |  |
| Estacionar un vehicle on destorbi greument la circulació d’altres vehicles (tallant el pas de vehicles a la via o causant retencions de trànsit greus) | 15.3. b | G | 200 | 100 |  |
| Estacionar un vehicle de forma que obligui a altres usuaris de la via a efectuar maniobres no reglamentàries o perilloses | 15.4 | MG | 500 | 250 |  |
| Estacionar un vehicle en doble fila, encara que no destorbi la circulació | 15.5 | L | 100 | 50 |  |
| Estacionar un vehicle excessivament separat de la vorada o calçada | 15.6 | L | 100 | 50 |  |
| Estacionar un vehicle en sentit contrari al únic sentit de circulació de la via | 15.7. a | L | 100 | 50 |  |
| Estacionar un vehicle a la vora esquerra de la calçada, en relació al sentit de marxa del vehicle, en una via de doble sentit de circulació | 15.7. b | L | 100 | 50 |  |
| Estacionar un vehicle o impedeixi la visibilitat del trànsit o de la senyalització de la via pública | 15.8 | L | 100 | 50 |  |
| Estacionar un vehicle a menys de cinc metres de la cantonada, de forma que destorbi la circulació o la visibilitat dels vehicles o el trànsit de vianants | 15.9 | L | 100 | 50 |  |
| Estacionar de forma que es destorbi la sortida d’un  altre vehicle reglamentàriament estacionat | 15.10 | L | 100 | 50 |  |
| Estacionar un vehicle en les passos senyalitzats per a vianants, discapacitats o ciclistes | 15.11 | G | 200 | 100 |  |
| Estacionar un vehicle en una adaptació de la via pública per a pas de vianants, discapacitats o ciclistes | 15.12 | L | 100 | 50 |  |
| Estacionar un vehicle a la vorera, andana, refugi, passeig, voral o altres zones destinades al trànsit de vianants | 15.13 | L | 100 | 50 |  |
| Estacionar, totalment o parcialment, un vehicle dins dels perímetres de les marques vials amb franges obliqües de color blanc o groc | 15.14 | L | 100 | 50 |  |
| Estacionar un vehicle en una zona senyalitzada com a reserva de transport públic de viatgers  (BUS, TAXI) | 15.15 | L | 100 | 50 |  |
| Estacionar un vehicle en una zona senyalitzada com a reserva d’estacionament, per a minusvàlids | 15.16.a | L | 100 | 50 |  |
| Estacionar un vehicle en una zona reservada com a estacionament per a minusvàlids | 15.16.a | L | 100 | 50 | 4 |
| Estacionar un vehicle en una zona reservada, estacionament per serveis de seguretat o Policia | 15.16.b | L | 100 | 50 |  |
| Estacionar un vehicle en una zona reservada,  estacionament per serveis d’urgències o ambulàncies | 15.16.c | L | 100 | 50 |  |
| Estacionar un vehicle en una zona reservada, estacionament pels Jutjats | 15.16.d | L | 100 | 50 |  |
| Estacionar un vehicle en una zona reservada a altres determinats vehicles per senyal vertical específica | 15.16.e | L | 100 | 50 |  |
| Estacionar un vehicle en una zona senyalitzada com a reserva de càrrega i descàrrega, llevat dels autoritzats | 15.17 | L | 100 | 50 |  |
| Estacionar un vehicle en un gual correctament senyalitzat, ocupant-lo total o parcialment | 15.18 | L | 100 | 50 |  |
| Deixar estacionat un vehicle en un mateix punt de la via pública més de 72 consecutives | 15.19 | L | 100 | 50 |  |
| Estacionar un vehicle en una entrada o sortida  d’emergència o d’accés de persones a l’immoble | 15.20 | L | 100 | 50 |  |
| Estacionar un vehicle fora dels límits de les marques viàries de delimitació de places d’estacionament autoritzat | 15.21 | L | 100 | 50 |  |
| Estacionar un vehicle en una via pública sense vorera, sense deixar-lo a més d’un metre de la façana, escala, paret o zona de vianants | 15.22 | L | 100 | 50 |  |
| Estacionar un vehicle en zones que hagin de ser utilitzades per proves esportives, comitives, activitats, actes o per efectuar reparacions o neteja | 15.23 | L | 100 | 50 |  |
| Estacionar en una cruïlla o intersecció (excepte en un xamfrà autoritzat) | 15.24 | G | 200 | 100 |  |
| Estacionar un vehicle dins d’una glorieta sense  obstaculitzar la circulació | 15.25 | L | 100 | 50 |  |
| Estacionar en un revolt, túnel, pont o canvi de rasant amb visibilitat reduïda | 15.26 | G | 200 | 100 |  |
| Estacionar en un carril bici, o en un carril reservat a  BUS, TAXI, etc.. | 15.27 | L | 100 | 50 |  |
| Estacionar un vehicle de forma que dificulti greument la retirada o el dipòsit d’un contenidor d’escombraries o d’un element anàleg | 15.28 | L | 100 | 50 |  |
| Estacionar un vehicle en un lloc reservat de la calçada on hi ha indicada amb senyalització horitzontal i/o vertical la col·locació d’un contenidor de recollida d’escombraries, de materials o elements anàlegs | 15.29 | L | 100 | 50 |  |
| Desobeir un vehicle d’urgència, les indicacions i ordres de l’ Agent de la Policia Local, en relació a l’estacionament de llur vehicle | 15.30.2 | G | 200 | 100 |  |
| Estacionar un vehicle en un lloc prohibit, mitjançant senyalització vertical, en un carrer d’estacionament amb alternança temporal (R-308.a , R-308.b , R-308.c i R-308.d) | 16.3 | L | 100 | 50 |  |
| Estacionar un vehicle en una zona d’estacionament amb horari limitat i no tenir o no posar en un lloc visible el comprovant horari | 19.1 | L | 60 | 30 |  |
| Estacionar un vehicle en una zona d’estacionament amb horari limitat i sobrepassar el límit indicat en el comprovant en més de 60 minuts | 19.2 | L | 40 | 20 |  |
| Estacionar un vehicle en una zona d’estacionament amb horari limitat i sobrepassar el límit indicat en el comprovant fins a 60 minuts | 19.3 | L | 60 | 30 |  |
| Estacionar un vehicle fora de la delimitació de plaça  d’estacionament en una zona amb l’horari limitat | 19.4 | L | 60 | 30 |  |
| El falsejament i/o la utilització indeguda dels documents que acrediten les autoritzacions | 19.5 | L | 100 | 50 |  |
| No exhibir a la part frontal del vehicle la targeta d’estacionament per a persones amb mobilitat reduïda | 21.1 | L | 100 | 50 |  |
| Estacionar un vehicle amb targeta d’estacionament per a persones amb mobilitat reduïda en una zona de càrrega i descàrrega incomplint els preceptes propis d’aquesta autorització | 21.3.c | L | 100 | 50 |  |
| Estacionar un vehicle amb targeta d’estacionament per a persones amb mobilitat reduïda en una plaça d’estacionament per a persones amb mobilitat reduïda o d’estacionament amb horari limitat, on existeixi limitació de temps per aquests vehicles establerta per senyal vertical, de manera que superi el temps màxim establert. | 21.4 | L | 100 | 50 |  |
| Fer ús, la persona titular o persona que transporti a aquesta, d’una fotocòpia de la targeta d’estacionament per a persones amb mobilitat reduïda. amb la t | 23.2. a | L | 100 | 50 |  |
| No col·locar de forma visible al vehicle, el titular o persona que transporti a aquest, la targeta d’estacionament per a persones amb mobilitat reduïda | 23.2.b | L | 100 | 50 |  |
| Estacionar un vehicle autoritzat en una zona reservada per vehicles determinats | 23.2.c | L | 100 | 50 |  |
| Fer ús una persona, de la targeta d’estacionament per a persones amb mobilitat reduïda, sense ser el titular o persona al servei de la titular del l’autorització | 23.3.a | G | 200 | 100 |  |
| Fer ús una persona, de la targeta d’estacionament per a persones amb mobilitat reduïda, quan aquesta es troba caducada | 23.3.b | G | 200 | 100 |  |
| Fer ús una persona, de la targeta d’estacionament per a persones amb mobilitat reduïda, quan la persona titular es troba difunta | 23.3.c | G | 200 | 100 |  |
| Manipular o falsificar una targeta per a persones amb mobilitat reduïda | 23.3.d | G | 200 | 100 |  |
| Estacionar una motocicleta o un ciclomotor en una vorera o zona destinada al trànsit de vianants, podent- ho fer en un estacionament específic proper | 24.1 | L | 100 | 50 |  |
| Estacionar motocicletes, ciclomotors i bicicletes de manera antireglamentària | 24.1 | L | 100 | 50 |  |
| Estacionar un vehicle de tres rodes, quadricicle o tipus quad en un lloc habilitat per a ciclomotors i motocicletes | 24.2 | L | 100 | 50 |  |
| Estacionar o parar una motocicleta ciclomotor, vehicles de tres rodes, quadricicles o tipus quad en voreres, passeigs, places, rambles, vorals, refugis centrals i/o altres espais destinats als vianants | 24.3 | L | 100 | 50 |  |
| Lligar o encadenar amb qualsevol mitjà, una bicicleta, ciclomotor o motocicleta a un element de la via | 24.4 | L | 80 | 40 |  |
| Estacionar un vehicle de motor en una zona habilitada i reservada, mitjançant senyal vertical o marca vial, com a zona per càrrega de vehicles elèctrics o híbrids amb possibilitat de càrrega elèctrica | 25.3 | L | 100 | 50 |  |
| Sobrepassar, el temps màxim establert de dues hores d’estacionament per carregar elèctricament el vehicle, un vehicle elèctric o híbrid amb possibilitat de càrrega elèctrica | 25.4 | L | 100 | 50 |  |
| Romandre estacionat en una zona habilitada per la càrrega de vehicles elèctrics, un vehicle elèctric o híbrid amb possibilitat de càrrega elèctrica, un cop esgotat el temps màxim establert de dues hores o sense realitzar cap operació de càrrega elèctrica del vehicle | 25.4 | L | 100 | 50 |  |
| No col·locar el tiquet comprovant de manera visible al parabrises del vehicle, en una zona habilitada i reservada, mitjançant senyal vertical o marca vial, com a zona per càrrega de vehicles elèctrics, un vehicle elèctric o híbrid amb possibilitat de càrrega elèctrica | 25.4 | L | 100 | 50 |  |
| Superar, un vehicle elèctric o híbrid amb possibilitat de càrrega elèctrica, el doble del temps màxim permès, en una zona habilitada i reservada, mitjançant senyal vertical o marca vial, com a zona per càrrega de vehicles elèctrics o híbrids amb possibilitat de càrrega elèctrica | 25.4 | L | 100 | 50 |  |
| Estacionar una caravana o autocaravana en una zona d’estacionament on el vehicle superi les marques vials que delimiten la zona d’estacionament | 26 | L | 100 | 50 |  |
| Pernoctar a l’interior d’una caravana o autocaravana fora dels llocs habilitats per l’autoritat municipal | 26 | L | 100 | 50 |  |
| Utilitzar una zona reservada a l’estacionament i servei per caravanes o autocaravanes, sense haver abonat la taxa municipal establerta | 26 | L | 100 | 50 |  |
| Estacionar un vehicle pesant d’una MMA superior a 2 tones, o un remolc o semiremolc de qualsevol tipus i massa, o un camió tractor fora de les zones autoritzades i no fent operacions de càrrega o descàrrega | 27.1 | G | 200 | 100 |  |
| Estacionar una caravana o autocaravana en una zona senyalitzada per senyal vertical d’estacionament prohibit | 27.1 | L | 100 | 50 |  |
| Estacionar un vehicle amb aparells de refrigeració encesos a menys de 300 metres de qualsevol zona habitada | 27.2 | G | 200 | 100 |  |
| No prendre precaucions en pendent un vehicle amb  MMA superior a 2 tones | 27.3 | L | 100 | 50 |  |
| Estacionar un vehicle en una zona d’estacionament veïnal sense disposar de la corresponent autorització municipal | 28 | L | 100 | 50 |  |
| Estacionar un vehicle en una zona d’estacionament veïnal sense col·locar de manera visible el distintiu municipal | 28 | L | 100 | 50 |  |

|  |  |  |  |  |  |
| --- | --- | --- | --- | --- | --- |
| **VEHICLES ABANDONATS - IMMOBILITZATS** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Abandonar un vehicle a la via pública (turisme, motocicleta, bicicleta i altres) | 29 | G | 200 | 100 |  |
| Transgredir l’ordre d’immobilització d’un vehicle | 33.6 | MG | 500 | 250 |  |

|  |  |  |  |  |  |
| --- | --- | --- | --- | --- | --- |
| **NORMES GENERALS DE COMPORTAMENT EN LA CIRCULACIÓ** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Circular per una part de la via no destinada o habilitada específicament a la circulació de vehicles | 37.1.a | G | 200 | 100 |  |
| Circular amb un vehicle per una vorera, plaça, passeig, parc públic o una zona de vianants, sense autorització específica | 37.1.b | G | 200 | 100 |  |
| Realitzar activitats o competicions a la via pública, sense autorització, o quan es realitzin de manera que puguin representar un perill per als usuaris, o per a aquells que les practiquin | 37.2 | MG | 500 | 250 | 6 |
| Conduir de manera que el vehicle pugui projectar aigua, fang o qualsevol altre material que pugui esquitxar o tacar els vianants | 37.3 | L | 100 | 50 |  |
| Produir, amb un vehicle, sorolls excessius, innecessaris, estranys o estridents | 37.4.a | L | 100 | 50 |  |
| Efectuar senyals acústics de forma innecessària | 37.4.b | L  L | 100  100 | 50  50 |  |
| Generar sorolls excessius a causa de l’elevat volum dels equips radiotransmissors, reproductors de música o equips multimèdia d’un vehicle | 37.4.c | L | 100 | 50 |  |
| Produir sorolls a través de megàfons o altaveus instal·lats a l’exterior del vehicle, sense autorització | 37.5 | L | 100 | 50 |  |
| Proferir crits, insults o frases malsonants amb motiu de circumstàncies del trànsit | 37.6 | L | 100 | 50 |  |
| Rentar el vehicle a la via publica de forma que es causin molèsties als vianants, o utilitzar sabons o productes de neteja | 37.7.a | L | 100 | 50 |  |
| Efectuar reparacions o canvis d’oli del vehicle a la via pública | 37.7.b | L | 100 | 50 |  |
| Circular camp a través, per camins no delimitats o espais no habilitats | 38.2 | G | 200 | 100 |  |
| Circular un vehicle, un vianant, un genet o qualsevol altre usuari no motoritzat sense la prudència necessària per tal d’evitar situacions de perill, o sense molestar o perjudicar d’altres usuaris, els béns privats o l’ecosistema | 38.3 | L | 100 | 50 |  |
| No respectar la prioritat de pas dels vianants o la dels vehicles que circulen per una via pavimentada respecte els que ho fan per una sense pavimentar | 38.4 | G | 200 | 100 |  |
| Superar la limitació de velocitat establerta segons el tipus de camí | 38.5 | G | 200 | 100 |  |
| Circular sense arrambar-se al marge dret del vial de manera que no destorbi la circulació d’altres usuaris | 38.6 | L | 100 | 50 |  |
| No respectar la restricció de pas per camins i vials del medi natural establerta per motius d’emergència, seguretat o de conservació dels hàbitats | 38.7 | G | 200 | 100 |  |
| Col·locar tancaments o obstacles en camins o pistes forestals, sense autorització | 38.8 | G | 200 | 100 |  |
| Dur a terme competicions o pràctiques esportives en el medi natural, sense autorització | 38.9 | MG | 500 | 250 | 6 |
| Circular per la via pública amb bestiar de qualsevol classe, sense autorització | 39.1 | L | 100 | 50 |  |
| Realitzar una rua o cavalcada d'animals de circ, o d'altres exhibicions, sense autorització municipal | 39.2 | G | 200 | 100 |  |
| Circular, un vehicle de tracció animal fora del recorregut o de l'horari fixat expressament en l'autorització municipal | 39.3.a | L | 100 | 50 |  |
| Circular un vehicle de tracció animal separat de la vora dreta de la calçada, o de manera que entorpeixi la circulació o produeixi retencions | 39.3.b | L | 100 | 50 |  |
| Circular per la calçada un vehicle de tracció animal havent-hi un voral transitable i suficient | 39.3.c | L | 100 | 50 |  |
| Circular un vehicle de tracció animal sense estar dotat dels elements de seguretat i neteja establerts per l’ordenança municipal de neteja | 39.4.a | L | 100 | 50 |  |
| Conduir, un menor d’edat, un vehicle de tracció animal | 39.4.b | L | 100 | 50 |  |

|  |  |  |  |  |  |
| --- | --- | --- | --- | --- | --- |
| **NORMES GENERALS DE COMPORTAMENT EN LA CIRCULACIÓ** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Circular amb un vehicle de mobilitat personal sense disposar d’un sistema adequat de frenada que actuï sobre les rodes | 42.2 | G | 200 | 100 |  |
| No disposar, un vehicle de mobilitat personal, dels elements de visibilitat necessaris (catadiòptrics, llum de fre, etc) o sense tenir un sistema adequat d’enllumenat entre el vespre i l’alba. | 42.3 | G | 200 | 100 |  |
| No disposar, un vehicle de mobilitat personal, d’un sistema d’avisador acústic. | 42.4 | L | 100 | 50 |  |
| No disposar, un vehicle de mobilitat personal, d’un sistema d’estabilització en aparcament. | 42.6 | L | 100 | 50 |  |
| Conduir un vehicle de mobilitat personal un menor de 16 anys. | 43.2.a | G | 200 | 100 |  |
| Circular amb un vehicle de mobilitat personal per les calçades obertes al trànsit de vehicles a motor on la velocitat màxima permesa sigui 50 km/h. | 43.2.b | G | 200 | 100 |  |
| Conduir un vehicle de mobilitat personal sense adoptar la diligència i precaució necessàries per evitar danys propis o aliens | 43.2.c | G | 200 | 100 |  |
| Circular amb un vehicle de mobilitat personal sense respectar la preferència de pas de vianants o resta de vehicles, en aquelles parts de la via on aquells tinguin preferència | 43.2.d | G | 200 | 100 |  |
| Circular amb un vehicle de mobilitat personal per una vorera, andana, passeig o zona destinada al pas de vianants | 43.2.e | L | 100 | 50 |  |
| No utilitzar, el conductor d’un vehicle de mobilitat personal, el casc de protecció homologat o certificat. | 43.2.h | G | 200 | 100 |  |
| Circular amb un vehicle de mobilitat personal fora del carril bici o del voral, en una via on n’hi hagi. | 43.3.a | L | 100 | 50 |  |
| Circular, un vehicle de mobilitat personal, per un carril bici no segregat de la zona destinada al pas de vianants, a una velocitat superior a 6 km/h. | 43.3.c | L | 100 | 50 |  |
| Posar en circulació, el titular d’una activitat econòmica de lloguer de vehicles, un vehicle de mobilitat personal sense que disposi de cap tipus d’identificació de l’empresa | 43.4.b | L | 100 | 50 |  |
| Llogar, el titular d’una activitat econòmica de lloguer de vehicles, un vehicle de mobilitat personal sense assegurar-se que l’usuari disposa d’un nivell mínim d’habilitat per circular amb el vehicle, de manera que no suposi un risc per la seguretat viària | 43.4.e | L | 100 | 50 |  |
| Estacionar un vehicle de mobilitat personal fora dels llocs habilitats com a reserva d’estacionament per bicicletes o vehicles de mobilitat personal | 43.5.a | L | 80 | 40 |  |
| Lligar un vehicle de mobilitat personal a un arbre, semàfor, banc, contenidor, o qualsevol altre element de la via o mobiliari urbà | 43.5.b.1 | L | 80 | 40 |  |
| Estacionar un vehicle de mobilitat personal davant una plaça reservada per a persones amb mobilitat reduïda, una zona de càrrega o descàrrega, o una zona destinada als serveis públics | 43.5.b.2 | L | 80 | 40 |  |
| Estacionar un vehicle de mobilitat personal en llocs reservats a determinats usuaris o serveis | 43.5.b.3 | L | 80 | 40 |  |
| Estacionar un vehicle de mobilitat personal damunt la vorera en una zona on s’impedeixi el pas de vianants | 43.5.b.4 | L | 80 | 40 |  |
| Estacionar un vehicle de mobilitat personal sense fer ús del sistema d’estabilització en aparcament en un lloc on és necessari | 43.5.b.5 | L | 80 | 40 |  |
| Circular amb un cicle o bicicleta per una vorera, andana, passeig o zona destinada al pas de vianants | 44.1 | L | 100 | 50 |  |
| Circular amb un cicle o bicicleta sense adoptar la diligència i precaució necessàries per evitar danys propis o aliens | 44.2.a | G | 200 | 100 |  |
| Circular amb un cicle o bicicleta recolzat sobre una roda | 44.2.b | G | 200 | 100 |  |
| Circular amb un cicle o bicicleta sent arrossegat per un altre vehicle | 44.2.c | G | 200 | 100 |  |
| Circular amb un cicle o bicicleta portant objectes que dificultin les maniobres o redueixin la visió del conductor | 44.2.d | G | 200 | 100 |  |
| Circular amb un cicle o bicicleta sense disposar d’un sistema adequat de frenada que actuï sobre les roda davantera i posterior | 44.2.i | L | 100 | 50 |  |
| Circular amb un cicle o bicicleta de entre el vespre i l’alba, sense disposar d’un sistema d’enllumenat adequat | 44.2.j | G | 200 | 100 |  |
| Circular amb un cicle o bicicleta arrossegant un remolc, semiremolc o element similar no homologat | 44.2.k | L | 100 | 50 |  |
| Realitzar un cicle o bicicleta un avançament dins una via ciclista, de manera que es posi en perill la resta d’usuaris de la via | 44.3.3 | G | 200 | 100 |  |
| Circular amb un cicle o bicicleta fora d’un carril reservat per a bicicletes quan aquest existeixi a la via | 44.5 | L | 100 | 50 |  |
| Estacionar un cicle o bicicleta fora dels llocs habilitats com a reserva d’estacionament per bicicletes o vehicles de mobilitat personal | 46.a | L | 80 | 40 |  |
| Lligar un cicle o bicicleta a un arbre, semàfor, banc, contenidor, o qualsevol altre element de la via o mobiliari urbà | 46.b.1 | L | 80 | 40 |  |
| Estacionar un cicle o bicicleta davant una plaça reservada per a persones amb mobilitat reduïda, una zona de càrrega o descàrrega, o una zona destinada als serveis públics | 46.b.2 | L | 80 | 40 |  |
| Estacionar un cicle o bicicleta personal en llocs reservats a determinats usuaris o serveis | 46.b.3 | L | 80 | 40 |  |
| Estacionar un cicle o bicicleta damunt la vorera en una zona on s’impedeixi el pas de vianants | 46.b.4 | L | 80 | 40 |  |
| Estacionar un cicle o bicicleta sense fer ús del sistema d’estabilització en aparcament en un lloc on és necessari | 46.b.5 | L | 80 | 40 |  |

|  |  |  |  |  |  |
| --- | --- | --- | --- | --- | --- |
| **ZONES DE VIANANTS** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Accedir i circular amb un vehicle a la zona de vianants degudament senyalitzada, sense disposar de la corresponent autorització municipal. | 48.1 | L | 80 | 40 |  |
| Circular amb un vehicle sense tenir el distintiu d’accés a zona de vianants o no portar-lo en lloc visible | 48.1.c | L | 80 | 40 |  |

|  |  |  |  |  |  |
| --- | --- | --- | --- | --- | --- |
| **CÀRREGA I DESCÀRREGA DE MERCADERIES** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Efectuar operacions de càrrega i descàrrega fora del local o instal·lació comercial o industrial quan hi hagi lloc per fer-ho a dins | 54.1 | L | 100 | 50 |  |
| Mantenir estacionat més de 30 minuts un vehicle autoritzat en una zona reservada de càrrega i descàrrega | 54.2. a | L | 100 | 50 |  |
| Mantenir estacionat més de 15 minuts un vehicle autoritzat en una zona reservada de càrrega i descàrrega sense fer aquesta activitat | 54.2. c | L | 100 | 50 |  |
| No exhibir en un lloc visible, un vehicle autoritzat, el indicador horari en el qual hi consti l’hora que ha començat a ocupar l’espai en una zona reservada de càrrega i descàrrega | 54.2. d | L | 100 | 50 |  |
| Efectuar operacions de càrrega i descàrrega fora de les zones autoritzades, o no complint els termes de l’autorització especial | 54.1 | L | 100 | 50 |  |
| Efectuar operacions de càrrega i descàrrega en zones amb franges obliqües o en quadrícula, de color groc o blanc | 54.2 | L | 100 | 50 |  |
| Realitzar operacions de càrrega o descàrrega amb vehicles de més de 3.500 kg. sense tenir autorització excepcional | 56 | L | 100 | 50 |  |
| Efectuar operacions de càrrega i descàrrega dipositant els materials i/o mercaderies a la via pública, sense la corresponent autorització. | 57 | L | 100 | 50 |  |
| Efectuar operacions de càrrega i descàrrega de mercaderies, materials o coses, provocant sorolls innecessaris i/o sense deixar la vorera neta | 58 | L | 100 | 50 |  |
| Realitzar operacions de càrrega i/o descàrrega fora de les hores i dies assenyalats per Ordenança | 59 | G | 200 | 100 |  |
| Efectuar operacions de càrrega i descàrrega obstruint o dificultant la circulació tant dels vianants com dels vehicles, així com els accessos a guals autoritzats | 60 | L | 100 | 50 |  |

|  |  |  |  |  |  |
| --- | --- | --- | --- | --- | --- |
| **MESURES GENERALS DE CIRCULACIÓ** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Circular un vehicle per un carril reservat | 62 | G | 200 | 100 |  |
| Circular, dos ciclomotors o més en paral·lel | 65.1 | L | 100 | 50 |  |
| Produir, amb una motocicleta o un ciclomotor, sorolls per acceleracions brusques | 65.2 | L | 100 | 50 |  |
| No circular un ciclomotor per el voral de la via pública podent fer-ho | 65.3 | L | 80 | 40 |  |

|  |  |  |  |  |  |
| --- | --- | --- | --- | --- | --- |
| **TRANSPORT DE MERCADERIES, VEHICLES ESPECIALS I TRENS TURÍSTICS** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Desobeir les ordres de l’ agent de circulació, el conductor d’un transport blindat o de cabals al efectuar una parada de càrrega i descàrrega | 66.2 | G | 200 | 100 |  |
| Circular, un vehicle especial o de transport especial, sense autorització municipal o incomplint- ne els termes | 67.1 | G | 200 | 100 |  |
| Circular, un vehicle especial tren turístic, sense autorització municipal o incomplint-ne els termes | 67.2 | G | 200 | 100 |  |

|  |  |  |  |  |  |
| --- | --- | --- | --- | --- | --- |
| **TRANSPORT COL·LECTIU DE VIATGERS** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Efectuar un servei de transport escolar discrecional amb reiteració d’itinerari íntegrament urbà, sense autorització municipal | 68 | G | 200 | 100 |  |
| Realitzar una parada, un transport públic de viatgers urbà, en un lloc no autoritzat | 71.1 | L | 100 | 50 |  |
| Romandre en una parada de transport públic urbà més temps del necessari per recollir o deixar els passatgers, llevat de les senyalitzades com a origen o final de línia | 71.2 | L | 100 | 50 |  |
| Romandre un taxi estacionat, en un reservat de taxis,  sense efectuar servei d’espera de passatgers | 71.3 | L | 100 | 50 |  |
| Efectuar un servei de transport de viatgers una parada, per recollir o deixar viatgers, fora de l’estació d’autobusos, sense autorització | 72.2 | L | 100 | 50 |  |
| Quan autoritzacions i elements de seguretat, es regiran per llur normativa i pel quadre de infraccions de transports. | | | | | |

|  |  |  |  |  |  |
| --- | --- | --- | --- | --- | --- |
| **USOS RESTRINGITS A LA VIA PÚBLICA** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Realitzar jocs, diversions o activitats que puguin representar un perill per als transeünts a les zones reservades al trànsit de vianants i vehicles | 73.1 | G | 200 | 100 |  |
| Transitar per la calçada, o fora de zona reservada, amb patins, patinets, monopatins o aparells similars | 73.2. a | L | 100 | 50 |  |
| Transitar per voreres, parcs públics, passeigs, places i zones de vianants, amb patins, monopatins o aparells similars. | 73.2. b | L | 100 | 50 |  |
| Anar amb patins, patinet, monopatí o aparell similar, agafant-se a l’exterior d’un altre vehicle per ser arrossegat | 73.2. c | L | 100 | 50 |  |
| Realitzar un esdeveniment esportiu i/o cultural a la via pública sense autorització municipal | 73.4 | MG | 500 | 250 |  |

|  |  |  |  |  |  |
| --- | --- | --- | --- | --- | --- |
| **1. CIRCULACIÓ DE VEHICLES PESANTS I DE MERCADERIES PERILLOSES** | | | | | |
| **Concepte de la infracció** | **Article** | **Grau** | **Quantia**  **€** | **Dte.**  **50%** | **Pèrdua punts** |
| Circular, un vehicle de MMA superior a les 12 tones, per les vies urbanes de la població sense haver de fer operacions de càrrega i descàrrega | 74.1 | MG | 500 | 250 |  |
| Circular, un vehicle de MMA superior a 6 tones, per les vies urbanes del Barri Vell de la població sense haver de fer operacions de càrrega i descàrrega | 74.2 | MG | 500 | 250 |  |
| Circular, un vehicle de transport de mercaderies perilloses, per les vies urbanes de la població, llevat de les excepcions reglamentàriament establertes | 74.2.a | MG | 500 | 250 |  |
| Circular, un vehicle de transport de mercaderies explosives o inflamables així com el transport de més de 3000 litres de productes contaminants de l’aigua, per les vies urbanes de la població, llevat de les excepcions reglamentàriament establertes | 74.2.b | MG | 500 | 250 |  |
| Circular, un vehicle de transport de mercaderies perilloses, per les vies urbanes de la població incomplint els itineraris d’entrada i/o sortida de determinats per l’autoritat municipal | 74.2.c | MG | 500 | 250 |  |

|  |  |  |  |  |  |
| --- | --- | --- | --- | --- | --- |
| **PROCEDIMENT SANCIONADOR** | | | | | |
| **Concepte de la infracció** | **Article** | **Grau** | **Quantia €** | **Dte. 50%** | **Pèrdua punts** |
| No identificar el conductor responsable d’una infracció, el titular responsable del vehicle degudament requerit a fer-ho | 79.3 | MG | 500 | 250 |  |
| No remetre, el propietari o representat legal d’una empresa de lloguers de vehicles sense conductor, el duplicat o còpia del contracte d’arrendament en el que acrediti el concepte de conductor | 79.3 | MG | 500 | 250 |  |
| L’import de la multa serà el doble de la prevista per a la infracció originària que la va motivar si és infracció lleu, i el triple si la infracció és greu o molt greu | | | | | |

**Annex III**

**Nivells de referència i circumstàncies de caràcter contaminant acústic que han de concórrer per declarar un vehicle de motor o ciclomotor no apte per circular.**

Els vehicles de motor i ciclomotors que circulin dins els límits del terme municipal de Sant Feliu de Guíxols no podran emetre nivells de soroll superiors als límits permesos. La mesura de nivell de soroll emès pels vehicles, es farà segons el mètode “en proximitat” tot seguit els procediments indicats als Reglaments 41 o 51 de Ginebra o a la Directiva 78/1015.(\*)

Aquesta Ordenança es desenvolupa segons el disposat al Reial Decret 1367/2007, de 19 d’octubre pel que es desenvolupa la Llei 37/2003, de 17 de novembre, del soroll, en referència a zonificació acústica, objectius de qualitat i emissions acústiques en la qual s’estableix:

Article 1

1. Els vehicles de motor i ciclomotors en circulació hauran de correspondre al tipus prèviament homologat en el que es refereix a nivell sonors d’emissió admissibles, d’acord amb la reglamentació vigent, per aplicació del Reial Decret 2028/1986, de 6 de juny, pel que es dicten normes per a l’aplicació de determinades directives comunitàries, relatives a l’homologació de tipus de vehicles automòbils, i del Decret 1439/1972, de 25 de maig, d’homologació de vehicles automòbils en el que es refereix a sorolls produïts per aquests.

2. Sense perjudici a l’establert a la disposició addicional primera, el valor límit del nivell d’emissió sonora d’un vehicle de motor o ciclomotor en circulació s’obté sumant 4 db(A), al nivell d’emissió sonora que figura a la fitxa d’homologació del vehicle, corresponent a l’assaig a vehicle aturat, avaluant de conformitat amb el mètode d’amidament establert en el procediment d’homologació aplicable al vehicle, d’acord amb la reglamentació vigent.

3. Tots els conductors de vehicles de motor i ciclomotors queden obligats a col·laborar en les proves de control d’emissió sonores que siguin requerides per l’autoritat competent, per a comprovar possibles incompliments dels límits d’emissió sonora”

Article 2

1. Els vehicles a motor destinats a serveis d’urgències hauran de disposar d’un mecanisme de regulació de la intensitat sonora dels dispositius acústics que la redueix a uns nivells compresos entre els 70 i 90 db(A), mesurats a tres metres de distància i en la direcció de màxima emissió, durant el període nocturn quan circulin per zones habitades.

2. Els vehicles destinats a servei d’urgències disposen d’un any, a partir de l’entrada en vigor d’aquest Reial Decret, per instal·lar el mecanisme a que es refereix l’apartat anterior.

Disposició addicional primera

En el cas que la corresponent fitxa de característiques d’un vehicle, degut a la seva antiguitat o altres raons, no indiqui el nivell d’emissió sonora per a l’assaig a vehicle parat, o que aquest valor, no hagi estat fixat reglamentàriament pel Ministeri competent a la homologació i la Inspecció Tècnica de Vehicles, aquest nivell d’emissió sonora es determinarà, a efectes de l’obtenció del valor límit a que es refereix l’article 18.2 de la següent forma:

• Si es tracta d’un ciclomotor, el nivell d’emissió sonora serà de 87 db(A).

• Pels vehicles de motor, la inspecció tècnica haurà de dictaminar que el vehicle es troba en perfecte estat de manteniment.

En aquestes condicions, es determinarà el nivell d’emissió sonora per a l’assaig a vehicle parat seguint el procediment reglamentàriament establert. El nivell d’emissió sonor així obtingut serà, a partir d’aquest moment, el que es considerà per a determinar el valor límit d’emissió aplicable al vehicle.

1. Situació del micròfon del sonòmetre

- alçada des de terra. 0,2 metres (\*)

- distància des de la sortida dels gasos de l’escapament al micròfon 0,5 metres

- angle respecte al pla longitudinal del vehicle 45º

(\*) Distància mínima des de terra, i a la mateixa alçada de la sortida de gasos

2. Mètode operatiu

Per fer la mesura es posarà el micròfon del sonòmetre en la posició indicada anteriorment.

On es faci la inspecció, l’espai ha de ser obert, pràcticament horitzontal, i amb un radi mínim de 10 metres on el sòl no sigui de terra tova, ni coberta d’herbes altes, de neu, de cendra, ni de materials anàlegs.

S’ha de prendre la mesura del soroll ambiental del lloc on es vol fer la inspecció. El lloc no serà idoni, ni la inspecció vàlida, si el soroll ambiental és superior a l’indicat en l’apartat 3, segons el tipus de vehicle a inspeccionar.

En vehicles que no siguin motocicletes: en prendre la mesura es farà accelerar fins al règim màxim de rpm del motor (s’han reajustat els nivells de referència a aquest efecte)

En motocicletes: en prendre la mesura es farà accelerar el motor a 5.000 rpm.

En ciclomotors: en prendre la mesura, es farà accelerar el motor a ¾ s. (“de gas”).

3. Nivells de referència

El present quadre, serveix de taula d’aplicació, en relació al disposat a la disposició addicional primera del Reial Decret 1367/2007, de 19 d’octubre pel que es desenvolupa la Llei 37/2000, de 17 de novembre, del soroll, en referència a zonificació acústica, objectius de qualitat i emissions acústiques. El valor límit del nivell d’emissió sonora d’un vehicle a motor o ciclomotor en circulació s’obté sumant 4 db(A), al nivell d’emissió sonora que figura a la fitxa d’homologació del vehicle, corresponent a l’assaig a vehicle aturat, avaluant de conformitat amb el mètode d’amidament establert en el procediment d’homologació aplicable al vehicle, d’acord amb la reglamentació vigent i la present Ordenança. Fins que un vehicle no hagi superat la corresponent ITV amb l’anotació del seu nivell màxim d’emissió de sonor, s’aplicarà el següent barem al respecte.

3.1 Vehicles matriculats per primera vegada:

Valor màxim ambiental

a) abans de l’01-01-1989 màxim 107 db(A) 97 db(A)

b) entre l’01-01-1989 i el 31-12-1995 màxim 103 db(A) 93 db(A)

c) a partir de l’01-01-1996 màxim 99 db(A) 89 db(A)

d) a partir del 24-10-2007màxim +5 db(A)\*

\*- segons consti a fitxa tècnica

\*- el soroll màxim permès en moviment son els que consten a la fitxa +4 db(A)

3.2 Ciclomotors

Valor màxim ambiental

a) tots en circulació Màxim 92 db(A)\*

\*- si no consta a la fitxa tècnica, s’aplicarà coma a límit en marxa 87 db(A)+ 4 db(A). Per tant superar aquest nivell és infracció

4. Denúncia

Després d’efectuar la prova de contaminació acústica, la Policia Local, declararà el vehicle de motor o ciclomotor no apte per circular si ha superat els nivells de referència corresponents, i formularà una denúncia al conductor del vehicle segons l’article 7.1 del Reglament General de Circulació, sense perjudici que immediatament es pugui immobilitzar i dipositar el que presenti unes deficiències greus en el sistema de gasos, per tal d’evitar que circuli per la via pública.

La persona infractora haurà de fer arranjar les deficiències mecàniques que han provocat la declaració del vehicle no apte per circular.

La persona infractora tindrà la possibilitat, dins un termini màxim de 10 dies, de presentar:

Vehicles a motor en general:

Presentar una factura de reparació i una certificació d’una estació d’inspecció Tècnica de Vehicles autoritzada on consti el valor obtingut en db(A) de la mesura del nivell de soroll del vehicle inspeccionat. Si el valor indicat no supera el nivell de referència corresponent, es considerarà el vehicle apte per circular i s’anul·larà el procediment sancionador. Si el vehicle no es presenta en el termini establert, es presumirà que el titular sobrepassa els valors límits d’emissió establerts i s’incoarà el corresponent expedient sancionador.

Ciclomotors:

Presentar una factura de reparació i/o una certificació d’una estació d’inspecció Tècnica de Vehicles autoritzada on consti el valor obtingut en db(A) de la mesura de soroll del vehicle inspeccionat. Si no es presentés aquesta certificació el vehicle tindrà que superar una segona mesura per part de la Policia Local. Si el valor indicat no supera el nivell de referència corresponent, es considerarà el vehicle apte per circular i s’anul·larà el procediment sancionador. Si el vehicle no es presenta en el termini establert, es presumirà que el titular sobrepassa els valors límits d’emissió establerts i s’incoarà el corresponent expedient sancionador.

(\*) el Reial Decret 1367/2007, de 19 d’octubre va ser publicat al BOE de 23/10/2007.

Aquest Reial Decret desenvolupa la Llei 37/2003, de 17 de novembre, de soroll, en lo relatiu a zonificació acústica, objectius de qualitat i emissions acústiques (BOE 18/11/2003).

L’Annex de l’ordenança diu textualment que: “la mesura del nivell de soroll emès pels vehicles, es farà segons el mètode “en proximitat” tot seguint els procediments indicats als reglaments 41 o 51 de Ginebra o a la directiva 78/1015”.

Aquest apartat fa referència al Conveni Internacional de Ginebra, de 20 de març de 1958, (BOE 03-01-1962), relatiu al compliment de condicions uniformes d’homologació d’equips i peces de vehicles a motor.

• Reglament núm. 41, (BOE, 19/05/1982). Sobre prescripcions uniformes relatives a la homologació de les motocicletes en el que es refereix al soroll, annex a l’Acord de 20 de març de 1958, relatiu al compliment de condicions uniformes d’homologació i reconeixement recíproc d’homologació d’equips i peces de vehicles a motor.

• Reglament núm. 51, (BOE, 22/06/1983). Sobre prescripcions uniformes relatives a la homologació dels automòbils que tenen, almenys, quatre rodes, en el que es refereix al soroll, annex a l’Acord de 20 de març de 1958, relatiu al compliment de condicions uniformes d’homologació i reconeixement recíproc d’homologació d’equips i peces de vehicles de motor.

• Directiva 78/1015/CEE, del Consell de 23 de novembre de 1978. Relativa a l’aproximació de les legislacions dels Estats membres sobre el nivell sonor admissible i el dispositiu d’escapament de les motocicletes.

La Disposició final 1a del Reial Decret 2028/1986 de 6 de juny (BOE 02/10/1986), pel qual s’estableixen les normes per a l’aplicació de Directives comunitàries relatives a l’homologació de tipus de vehicles, remolcs, semiremolcs i les seves parts i peces, faculta al Ministeri d’Indústria i energia per a modificar l’annex 1 del Reial Decret a fi d’adaptar-lo a les Directives que puguin dictar-se en el futur i als reglaments derivats de l’Acord de Ginebra de 20 de març de 1958, així com establir les dates a partir de les quals seran d’obligatori compliment les disposicions de les noves directrius i reglaments que s’aproven relatius a l’homologació de vehicles i de les seves peces.

Ordre ITC/2948/2007, de 27 de setembre (BOE 11/10/2007), per la qual s’actualitzen els annexos I i II del Reial Decret 2028/1986 de 6 de juny, sobre normes per a l’aplicació de determinades directives de la CE, relatives a l’homologació de tipus de vehicles automòbils, remolcs, semiremolcs, motocicletes , ciclomotors i vehicles agrícoles, així com parts i peces d’aquests vehicles. L’ article únic disposa que les annexes I i II del Decret 2028/1986 es substitueixen pels que s’inserien a l’Ordre, essent una de les disposicions que s’inserien a l’annex 2 la Directiva 78/1015/CEE del Consell de 23 de novembre de 1978, relativa a l’aproximació de les legislacions dels Estats membres sobre el nivell sonor admissible i el dispositiu d’escapament de les motocicletes.

**Annex IV**

**Perímetre de l’àmbit format pel casc antic i l’eixample decimonònic a efecte de l’aplicació on estigui regulat en els articles de la present ordenança**

• Passeig dels Guíxols • Carrer Callao

• Carrer Hernan Cortés • Plaça del Monestir

• Carretera Palamós • Carrer Antoni Ferrer

• Carrer Zorrilla • Passeig del Mar

• Carrer de Monestir • Camí dels Enamorats

• Carrer Hèriz • Carrer de Pitarra

• Carrer Barcelona • Carrer Rius i Calvet

• Plaça Lluís Esteve Cruañas • Carrer Doctor Rovira

• Carrer Santa Teresa • Carrer Dos de Maig

• Carrer Santa Magdalena • Carrer del Raig

• Carrer Jecsalis • Carrer Pécher

• Carrer de les Eres • Plaça Alabric

• Carrer Bruc • Carrer de Sant Elm

• Carrer de Consolat • Carrer de Mascanada

• Carrer de Girona